qundao/data-zh-poetry huggingface dataset:
立秋后题
作者：弘历
朝代：清
体裁：古风

代谢不相假，一夜变节序。炎官彼蒸溽，金风送何所。朝来天宇晶，曦影上窗户。蝉亮有繁声，燕去无留羽。协时喜澄霁，验农思相辅。
立秋夜闻蛩
作者：弘历
朝代：清
体裁：古风

六月二十六日夜，解衣支枕方就眠。倏讶金风西北来，纱幮冰簟相新鲜。展转欲眠眠不得，更听初蛩声唧唧。吁嗟秋信太分明，举首高空银汉白。露下閒阶浥乱英，寒吟断续纷空庭。何处刀环唱戍士，谁家砧杵鸣村坰。秋思逗漏诚无那，桃笙翻雪披衣坐。何必春驹学梦庄，爱渠亦复周旋我。
立秋日作
作者：弘历
朝代：清
体裁：五言律诗

一气传金皞，三时入白藏。拂筵驱伏暑，披袂迓新凉。风叶荷增响，露英花递香。晚来急雨过，恰好应农祥。
立秋日作
作者：弘历
朝代：清
体裁：五言律诗

代谢弗停运，金行速置邮。绪风尚婪暑，协纪又迎秋。玉宇云容淡，铜仙露气浮。西成虽可望，未定岂无愁。
立秋日作
作者：弘历
朝代：清
体裁：七言律诗

历年第一较量日，多遇咎徵艰遇休。昨晚放晴晓复霔，逮申大霁节符秋。终朝惴惴兹稍慰，两月遥遥正觉悠。虔吁时旸晅朗照，告成万宝福寰陬。
立秋日作
作者：弘历
朝代：清
体裁：七言律诗

山云诘旦密铺平，寅末卯初㴻雨倾。将十日期不为数，逮三寸润亦非赢。荞畦菜圃滋秋长，雾敛云收傍午晴。侥倖农占符吉语，慰仍以敬待西成。
立秋日作
作者：弘历
朝代：清
体裁：七言律诗

已识山中早晚凉，今朝况复立秋当。如何午热为孤注，疑是金官让末光。桐叶庭边想影落，草虫砌下觉声扬。农占晴雨纷如讼，历验原来亦鲜偿。
立秋日作
作者：弘历
朝代：清

已识山中早晚凉，今朝况复立秋当。如何午热为孤注，疑是金官让末光。桐叶庭边想影落，草虫砌下觉声杨。农占晴雨纷如讼，历验原来亦鲜偿。
立秋日作
作者：弘历
朝代：清
体裁：七言律诗

快霁连朝实惬心，又逢白帝报初临。西南吉恊占风此，季夏早缘遇闰今。避暑已欣天旷朗，入秋更觉气萧森。阴金惟虑多生水，宁可过晴弗愿霖。
立秋日作
作者：弘历
朝代：清
体裁：七言律诗

披风陡觉爽而便，少昊司秋信有权。且喜民情无怨暑，更因穑事冀逢年。三星已向玉衡直，一叶乍飘金井前。望雨今朝兼望霁，故知两美致难全。
立秋日作
作者：弘历
朝代：清
体裁：七言律诗

无暑谓当秋不觉，谁知秋信益分明。昨朝婪热蒸为雨，今日新凉迫放晴。何必碧桐方识节，由来皓日已悬清。山田迎望西成近，层阁凭临一畅情。
立秋日作
作者：弘历
朝代：清
体裁：古风

是日晴为掉，雨弗止为傻。农谚颇协占，我亦从俗且。今朝终日霁，是掉非傻也。天高宜阳暴，雨患多宁寡。于秋令为宜，纪节笔偶把。迩反炎难当，祝融心未舍。
立秋日作
作者：弘历
朝代：清
体裁：古风

每岁立秋必有诗，历溯五年以上止。甲寅山雨正虑多，入夜仍霏愁不已。然霏未至大伤稼，其后即晴为幸耳。癸丑卯霔辰即霁，节临秋朔晴堪喜。骄阳畏热思涤暑，又恐过甚致霖委。壬子之节诚独佳，京中塞外叶一体。雨而即晴农谚合，其继时若岁功美。辛亥之节颇符贞，秋掉秋傻申农旨。所幸各省多报收，不独山庄仓箱累。庚戌则正望宜旸，休咎之徵过深揣。幸弗敢欣乖则愁，六十年来可胜纪。何意今年竟愁旱，民本食天益慎此。稽首惟祈天赦过，静俟甘霖锡恩履。
立秋日作
作者：弘历
朝代：清
体裁：五言律诗

流火暗为迁，行金忽已传。一消还一息，成岁与成年。桐叶无端落，秋花有意妍。农徵晚雨霁，欣慰倍殷然。
立秋日作
作者：弘历
朝代：清
体裁：七言绝句

立秋宜雨又宜晴，农谚何曾有定评。今日雨佳晴亦快，对时额手祝西成。
立秋日作
作者：弘历
朝代：清
体裁：古风

立秋无雨恐雨短，雨而无止虞雨多。短为不及多为过，与其过宁不及嘉。秋愁雨多弗愁短，今年况值三白科。夏行霶霈已沾足，时旸实幸宜黍禾。朝来白藏正入律，金风皓日辉岩阿。恊时惟是慰为惕，七言聊当占农歌。
立秋日六韵
作者：弘历
朝代：清
体裁：五言排律

秋月立秋日，秋光满意添。披襟风有力，却盖日无炎。顿觉蝉声亮，不嫌虫韵纤。花容摇锦绮，云影散帷䄡。荷叶擎银汞，梧梢露玉蟾。晚来微雨霁，恰好应农占。
立秋日雨
作者：弘历
朝代：清
体裁：七言律诗

婪热因之思雨湔，朝来云气已油然。徐霏细洒泽真渥，谷垄山畦意总鲜。讶似金官传有令，了知赤帝殆无权。农占要欲旋晴好，万嶂明当敛霁烟。
竞渡
作者：弘历
朝代：清

此俗始荆楚，特以纪岁时。初因吊忠悃，相沿竞水嬉。夏五真夏五，风日薰且熙。况当膏雨沾，应节聊拈题。昆明闪金波，回堤灿蜀葵。中流九龙舟，谁肯相参差。黄帽双飞桨，綵缕五色丝。纷逐锦标得，悬望霓旌麾。既闹旋亦寂，凭观有所思。我观竞之义，所包未可涯。聊举数端言，以当一解颐。四时唯其竞，双丸日夜驰。江河唯其竞，东去不复归。大鹏竞图南，翼若云天垂。蟪蛄竞春秋，各各不相知。其间人更甚，率被名利羁。大禹竞寸阴，陶侃较分厘。所趋背膺判，同惧晷刻移。准竞所以劳，其劳无止期。故无竞唯人，四方其训之。
竞渡
作者：弘历
朝代：清
体裁：古风

此俗始荆楚，特以纪岁时。初因吊忠悃，相沿竞水嬉。夏五真夏五，风日薰且熙。况当膏雨沾，应节聊拈题。昆明闪金波，回堤灿蜀葵。中流九龙舟，谁肯相参差。黄帽双飞桨，綵缕五色丝。纷逐锦标得，悬望霓旌麾。既闹旋亦寂，凭观有所思。我观竞之义，所包未可涯。聊举数端言，以当一解颐。四时惟其竞，双丸日夜驰。江河惟其竞，东去不复归。大鹏竞图南，翼若云天垂。蟪蛄竞春秋，各各不相知。其间人更甚，率被名利羁。大禹竞寸阴，陶侃较分釐。所趋背膺判，同惧晷刻移。惟竞所以劳，其劳无止期。故无竞维人，四方其训之。
端午
作者：弘历
朝代：清
体裁：七言律诗

龙舟岁岁奉慈娱，闵旱停陈意慊瞿。养志惭无能乐志，悬蒲愁更切瞻蒲。生辰尚忆齐公子，故事休称楚大夫。傍晚片时雷雨过，那因增慰祗增吁。
端午帖子词·其一
作者：弘历
朝代：清
体裁：七言绝句

沧池漭沆似蓬莱，雨霁南薰正阜财。不必传宣学士院，阁门帖子试亲裁。
端午帖子词·其三
作者：弘历
朝代：清
体裁：七言绝句

文场磨勘索清真，廷试因之易此辰。漫惜芳朝孤节物，所期谠论对天人。
端午帖子词·其二
作者：弘历
朝代：清
体裁：七言绝句

綵丝缕缕称延命，蒲剑青青说辟邪。底是吾心真喜处，一犁梅雨足农家。
端午帖子词·其五
作者：弘历
朝代：清
体裁：七言绝句

筠冲测验命畴人，星纪舆图尽得真。却笑当年西域记，底称投石识蕤宾。
端午帖子词·其六
作者：弘历
朝代：清
体裁：七言绝句

佳节欣逢重五日，地天相得数惟均。六章帖子中和叶，保泰持盈志倍寅。
端午帖子词·其四
作者：弘历
朝代：清
体裁：七言绝句

功成上将早封侯，蒲席榴筵恺乐优。帕首河边罢采玉，来陪鹓侣看龙舟。
端午日二首·其一
作者：弘历
朝代：清
体裁：古风

望雨至端午，殷忧日以甚。或举农谚云，雨乃螟螣谂。或曰夏甲子，雨恐致潦浸。其然岂其然，无过慰解朕。祇愿救燃眉，且雨馀后审。终日既以晴，咎无休尚寝。吁嗟曷惠宁，瞻仰徒勤恁。北方春夏旱，十年七八遇。午日不举节，问安劳慈顾。
端午日二首·其二
作者：弘历
朝代：清
体裁：古风

慰谕解我愁，我愁亦如故。兹乃弗可得，此悲向谁诉。更不言罢节，我衣原著素。终风尔何暴，云生即来妒。百虑纷寸田，五字祈尺澍。
端午日于赵北口作
作者：弘历
朝代：清
体裁：七言律诗

迎銮近远发伻邮，午日燕南赵北州。嘉彼倾阳来雁使，恰兹临水示龙舟。率因逢节俾怀惠，实自望霖未解愁。春孟去而夏中返，光阴讶似逝波流。
端午日作
作者：弘历
朝代：清
体裁：七言律诗

春夏京畿幸时若，昨宵夜雨复朝晴。设如对景弗行节，亦觉于心太矫情。榴缶纷陈偏有艳，龙舟虽渡却无争。缱怀豫省霖犹靳，百戏呈观意转怦。
端午日作
作者：弘历
朝代：清
体裁：七言律诗

清晨已命龙舟罢，逮午开晴仍阅之。讵以一时骋游戏，率因众役望恩私。飏风艾叶意为畅，带露榴花色更滋。座里陡然惕方寸，得无又涉志邻熙。
端午日作
作者：弘历
朝代：清
体裁：七言律诗

祭毕回銮不胜恋，恰逢端午合行时。优沾快霁真叨佑，祈后思前永切寅。矫枉弗为罢酬节，乘閒适可例吟诗。明朝启幸山庄跸，沿路农功细阅之。
端午日作
作者：弘历
朝代：清
体裁：七言律诗

近年均未举龙舟，率为祈甘心每忧。今岁更因临大祀，三斋尤复慎虔修。政传祭典应儿莅，恩吁时霖切已求。况望捷仍如昨岁，不胜怵惕不胜羞。
端午日作
作者：弘历
朝代：清
体裁：七言律诗

释服旋来意不舒，那更佳节度如初。可无例赏颁由众，却忆承欢悲切予。此日虔斋法宫返，一时清咏擘笺书。瞿然忽缱千里外，引溜河归堤筑与。
端午日侍皇太后宴并携王大臣观龙舟
作者：弘历
朝代：清
体裁：七言律诗

夏节兼逢大庆年，天中无事不称仙。欣看麦穗迎薰实，自合榴花分外鲜。蒲宴联情嬉有戒，龙舟观度斗应捐。呼前笑谓于阗长，投石宁须一颗圆。
端午日奉皇太后观竞渡
作者：弘历
朝代：清
体裁：七言律诗

宿雨初晴霁景鲜，承欢行庆荅芳年。惟欣爱日临任辇，讵拟薰风入舜弦。画鹢飞波迅于鸟，綵縆界道直如弦。远人许预天中赏，欲使重瀛盛事宣。
端午日恭侍皇太后观竞渡
作者：弘历
朝代：清
体裁：七言律诗

宿雨初收泮晓烟，奉迎慈驭侍榴筵。心殷爱日承欢节，景丽悬蒲插艾天。点缀云峰留碧宇，参差水树罨朱船。五丝延寿占遐算，愿共薰风亿万年。
端午日罢观竞渡之作
作者：弘历
朝代：清
体裁：七言律诗

高沾四寸低沾五，斸土前朝润接堪。究欠甘膏优且渥，仍殷望泽惕和惭。翻看凤册岁之廿，罢渡龙舟节有三。归政那能卸已过，责躬切尔敢虚谈。
端午日罢龙舟作
作者：弘历
朝代：清
体裁：七言律诗

昨晚英英入夕稠，殷期雴霫霈当优。密云不雨彻宵散，到晓忽晴祇益愁。微润早乾忆蚓砌，深惭节景罢龙舟。黄绫诗本原曾有，过去忘之现在忧。
端午日诣畅春园恭问皇太后安即事有作
作者：弘历
朝代：清
体裁：七言律诗

遇节承欢礼固然，望霖宴赏例宜捐。敢亏夏凊起居问，惭沐温慈慰谕宣。却忆斯宁两三度，寻思此可子孙传。因民事事非因已，一任龙舟系岸边。
端午日诣畅春园问皇太后安
作者：弘历
朝代：清
体裁：七言律诗

本拟登秋歌麦含，迩来冀泽实难堪。数朝虽可沾濡待，五日何能宴赏耽。萱戺尤同斯望切，蒲筵宁祇在调甘。承欢养志胥应黾，对节徘徊用是惭。
端午日诣畅春园问皇太后安
作者：弘历
朝代：清
体裁：五言律诗

雨润才三寸，曰沾实自瞒。敢疏午日谒，那博懿怀宽。依例菖蒲户，懒看粽黍盘。两年阕庆节，调幕愧无端。
端午日诣畅春园问皇太后安即事有作
作者：弘历
朝代：清
体裁：七言律诗

龙潭亲祷未昭灵，例事龙舟概与停。逢节敢因疏定省，致斋仍复遣藩屏。最怜出土禾将萎，懒对插门艾自馨。懿训肫然相慰藉，益惭无以慰慈宁。
端村·其一
作者：弘历
朝代：清
体裁：七言绝句

樊舆纡辔驻端村，水猎绳先一讨论。引领群黎欣望幸，都缘曾被圣人恩。
端村·其三
作者：弘历
朝代：清
体裁：七言绝句

淀池风物已薰馨，窣岸笼烟杨柳青。南望沧波渺无极，旷怀一寄悦心亭。
端村·其二
作者：弘历
朝代：清
体裁：七言绝句

结宇堤旁盻水空，数间亦可号行宫。废颓稍葺规仍旧，示俭传兹神禹风。
端村·其四
作者：弘历
朝代：清
体裁：七言绝句

烟波泛潋镜光涵，蟹舍蜗寮渔业谙。已觉水乡无限好，遄飞逸兴到江南。
端村行宫即事·其一
作者：弘历
朝代：清
体裁：五言律诗

水轩才数宇，亦可号行宫。万顷波无尽，三春景莫穷。柳堤条欲绿，杏坞蕾初红。圣藻檐楣焕，当年想像中。
端村行宫即事·其二
作者：弘历
朝代：清
体裁：五言律诗

村喜称端好，吾应有句留。人心将士习，知向更何求。未协唐虞化，徒怀禹稷忧。乡民瞻露冕，因悟水兮舟。
端阳日作
作者：弘历
朝代：清
体裁：七言律诗

令序天中自古传，苟其无事例应沿。幸沾未渥非甚旱，度节颁恩是众悬。虎艾陈阶雄故尔，龙舟渡浦竞斯捐。适来哈萨教观胜，问以玉河不解然。
端阳日作
作者：弘历
朝代：清
体裁：七言律诗

夜雨晓晴景气新，龙舟齐待苑湖滨。难教例事一朝罢，耐可行时四载循。绿艾红榴争美节，劳资赏格乐诸人。望瀛洲不堪东望，回忆承欢越怆神。
端阳日作
作者：弘历
朝代：清
体裁：七言律诗

春泽今年信异常，侵寻入夏泽仍望。十分满卜二分减，五日为期六日央。蚓砌未穿盼甘雨，龙舟虚置任端阳。问安昔岁畅春忆，慰藉无人更自伤。
端阳日作
作者：弘历
朝代：清
体裁：七言律诗

昨晡微雨晓云开，应节聊酬景物催。思义端阳惕消长，陈嬉竞渡禁喧豗。红榴绿艾供清赏，江砚宣毫摅别裁。却忆承欢十年阅，怅然真似望蓬莱。
端阳日作
作者：弘历
朝代：清
体裁：七言律诗

端阳字弗六经见，扶抑寻思理可钻。四以寸沾仍望继，五当节至强为欢。艾人桃印聊听例，雁阵龙舟颇厌观。偶咏七言凭解闷，实无一事适心官。
端阳日作
作者：弘历
朝代：清
体裁：七言律诗

自春徂夏日彷徨，一雨恩申万汇庆。心益渊深慎午夜，天教人度好端阳。矫情何必予为甚，施惠应怜众志忙。却是龙舟艾筵对，又虞涉肆敬无遑。
端阳日作
作者：弘历
朝代：清
体裁：五言律诗

重五夏之仲，多逢望雨年。今朝一何幸，节事得相沿。有例怀忠粽，无争竞渡船。蓬瀛不可望，回忆祗悽然。
端阳日作·其一
作者：弘历
朝代：清
体裁：七言绝句

膏雨方欣渥甫田，郁攸灾忽寝斋边。彻涂拚过天中节，顿置慈娱为慊然。
端阳日作·其二
作者：弘历
朝代：清
体裁：七言绝句

祖篆宗题都好在，徙薪曲突竟忘几。肯堂仍旧观而止，万户千门敢遂非。
端阳日侍皇太后宴观龙舟
作者：弘历
朝代：清
体裁：七言律诗

去岁龙舟未侍观，迩来被泽合承欢。慈心同我良农宝，佳节应兹角黍盘。有喜午阳增丽景，无妨昨雨酿轻寒。虽云竞渡原非竞，欲以醇风示众看。
端阳日侍皇太后观竞渡
作者：弘历
朝代：清
体裁：七言律诗

今岁龙舟罢已拌，天教甘澍助慈欢。庭榴户艾回生意，桂棹牙樯续旧观。望去油云还淰淰，落来丝雨正漫漫。黄头慢自虞渐渍，益善多多此未安。
端阳日侍皇太后观竞渡
作者：弘历
朝代：清
体裁：七言律诗

快霁天中景丽鲜，宜人都为利农田。轻阴乍转招凉牖，永昼如迟竞渡船。斜叶蕉云亭畔卷，低枝榴火沼中然。五丝綵缕随风俗，愿比慈宁寿算绵。
端阳日侍皇太后观竞渡
作者：弘历
朝代：清
体裁：七言律诗

蒲樽粽席御湖边，竞渡天中自古传。艾虎乍悬沿户绿，霓旌才飏彻波鲜。聊酬令节供慈赏，未足甘霖省往愆。日暮轻阴方酿雨，檐牙满拟溜如泉。
端阳日侍皇太后观龙舟
作者：弘历
朝代：清
体裁：七言律诗

去岁龙舟闵旱停，将停霈泽仰穹灵。桡人痒技争前捷，艾虎隔年胜旧馨。瑞缕丝丝延宝算，祥符语语祝慈宁。晴和更惬吾心乐，多士方兹对大廷。
端阳日侍皇太后观龙舟
作者：弘历
朝代：清
体裁：七言律诗

黍禾遍野麦登盘，芳节龙舟例奉观。映浦早荷初放朵，亚墙新笋已成竿。虽云竞渡原无竞，信矣承欢果是欢。岁岁高年侍康健，正长日影耐人看。
端阳日叠去岁诗韵
作者：弘历
朝代：清
体裁：五言律诗

重午今何幸，节吟连两年。得天地之数，成变化为沿。育物对时镜，插蒲即景船。将无心遂豫，戒满祗夔然。
端阳日奉皇太后观龙舟
作者：弘历
朝代：清
体裁：七言律诗

麦临芒种蔚禾田，应节亶宜侍粽筵。沅浦宁须问芳芷，汤泉恰已贡新莲。欣陪凤扇如恒月，讶指龙舟忽隔年。蓬岛瑶台仙乐奏，董双成至按冰弦。
端阳日恭侍皇太后观龙舟即事书怀
作者：弘历
朝代：清
体裁：七言律诗

浓阴彻夜晓来晴，今岁承欢倍惬情。麦穗黍苗堤畔茂，榴花艾叶殿前荣。延年丝缕多无算，应节龙舟齐不争。对景雅宜娱悦日，却缘军务远心萦。
端阳日恭侍皇太后观龙舟即事有作
作者：弘历
朝代：清
体裁：七言律诗

两年未侍端阳宴，此日欣邀竞渡观。祇以雨旸叨帝眷，得教节令奉慈欢。露浓艾叶猗帘绿，风拂榴花照槛丹。宣命同舟聊可罢，近臣有喜欲知难。
端阳日恭奉皇太后御园观龙舟即景成咏
作者：弘历
朝代：清
体裁：七言律诗

去岁端阳望雨停，端阳今岁雨沾灵。应陈节事酬时序，又见云容合窈冥。五福中天绵万福，康宁特地悦慈宁。九龙舟更不相竞，同向瑶台祝亿龄。
端阳日恭迎皇太后御园游赏即事
作者：弘历
朝代：清
体裁：七言律诗

榴风麦日丽端阳，率领孙曾迓凤航。一雨承欢举将罢，万年为祝庆方长。爱依王母膝前乐，底用仙人肘后方。信宿安舆奉启驾，颐和避暑驻山庄。
端阳日漫题
作者：弘历
朝代：清
体裁：七言律诗

将谓今年过旧岁，却成旧岁胜今年。榴红蒲绿都无色，稻下黍高俱可怜。郊外正须盈尺雨，溪边漫弄九龙船。自惭涵养功犹欠，每值忧劳辄忘眠。
端阳日罢竞渡作
作者：弘历
朝代：清
体裁：五言律诗

节赏仍依赐，节嬉并罢观。两年一日似，惭已对人难。安远远未靖，祈今今尚乾。春膏虽渥土，芒种近非宽。
端阳节作
作者：弘历
朝代：清
体裁：七言律诗

去岁端阳亦曾度，却因逢闰日为长。夏初春末彼愁甚，旸若雨时此幸偿。那可矫情弗酬节，亦惟识畏略成章。顾名一再思其义，止以金柅羲象详。
端阳节观龙舟
作者：弘历
朝代：清
体裁：七言律诗

天中序正返南巡，霁日薰风节事陈。湘浦漫称吊骚客，贵山况至有陪臣。已欣麦穗连塍秀，恰看榴花映座新。按队龙舟原不竞，虽嬉意欲化民淳。
竹
作者：弘历
朝代：清
体裁：七言绝句

作友岩松静且深，因风戛玉复摐金。数竿潇洒意弥足，千亩何须忆武林。
竹
作者：弘历
朝代：清
体裁：古风

脩竹自成林，森然围户庭。玉色润琅玕，清籁戛竽笙。当春布始和，万卉欣向荣。柔红枝头绽，嫩绿坡间萌。植生无妍媸，纷纷竞形形。惟竹于此时，葆光而韬英。窣窣叶欲乾，瑟瑟枝逊青。艳输桃李华，态谢棠梨轻。绿丛染淡黄，似失凌霜勍。卓彼岁寒姿，凋萎岂其情。况借青阳力，发生讵不能。徘徊倚玉竿，妙理入吟评。譬之君子德，不与众相争。
竹净室
作者：弘历
朝代：清
体裁：七言绝句

倚槛真看竹净时，叶黄飒沓欲辞枝。江南春笋恰来贡，地道有宜有不宜。
竹净室
作者：弘历
朝代：清
体裁：五言律诗

新笋已齐林，依依布绿阴。捎檐如却俗，护径致延深。月入成三友，风来奏八琳。虚中与清影，真足净尘心。
竹净室
作者：弘历
朝代：清
体裁：七言绝句

新笋才看绿叶披，果然竹净纳凉宜。吟风自叶云门韵，何必洞箫裁去吹。
竹净室
作者：弘历
朝代：清
体裁：古风

新笋欲成林，老屋越因净。萧萧低拂窗，森森密护径。未可长物厕，恰喜古编映。宜听更宜望，入画复入咏。祇惜弗久坐，于兹悦神性。
竹喜图歌题陆治所画
作者：弘历
朝代：清
体裁：古风

竹报平安鹊报喜，是谁所图乃陆氏。引而未发无一词，似待我歌抉其理。绿筠不识复不知，平安如是而已耳。鹊数有十噪相争，画家义盖别有指。跳萧励翼目如椒，攫啄互施爪与觜。若云喜实怒之对，呼吸一伏必一起。争而知已犹可言，争而不已难言矣。世间欲求喜者多，盍从包山悟斯旨。
竹垆山房
作者：弘历
朝代：清
体裁：五言律诗

山裔水之涯，玉泉近不遐。竹垆安妥贴，芸籍伴清嘉。那可无言去，初非有意加。雨前适贡至，便以试新芽。
竹垆山房
作者：弘历
朝代：清
体裁：五言律诗

泉上筑山房，山泉引兴长。竹垆宜火候，瓷碗发茶香。习静宁耽逸，敕几敢道忙。小停促归去，无暇我之常。
竹垆山房
作者：弘历
朝代：清
体裁：古风

竹垆肖以□年馀，处处山房率置诸。惠寺上人应自笑，笑因何事创于予。最高处实乏山泉，司事携泉备茗煎。好恶因思可不慎，窥其欲者众皆然。空山摩诘为乎皴，七字诗中取意神。未此读书曾闭户，种松亦作老龙鳞。
竹垆山房
作者：弘历
朝代：清
体裁：七言律诗

隔岁山房此一过，试泉偶尔乐天和。悦心得句恒于是，夏鼎商彝较则那。树鸟鸣春声渐畅，砌苔向日绿偏多。灵源不冻轻舟系，檐际漪光镜里波。
竹垆山房·其一
作者：弘历
朝代：清
体裁：七言绝句

山房咫尺玉泉边，汲水烹茶近且便。涤虑沃神随处可，惠山奚必忆前年。
竹垆山房·其一
作者：弘历
朝代：清
体裁：七言绝句

数典原称惠山寺，四图惜已付云烟。虽云补作还旧观，那似本无精舍全。
竹垆山房·其一
作者：弘历
朝代：清
体裁：七言绝句

春间来值雪殷望，夏令过犹雨冀沾。三寸馀兹称谢暇，心希继渥未全恬。
竹垆山房·其一
作者：弘历
朝代：清
体裁：七言绝句

泉称第一冠寰区，取水无须调水符。小坐山房试清供，那更狂句效其卢。
竹垆山房·其一
作者：弘历
朝代：清
体裁：七言绝句

竹垆茗碗自如如，便汲清泉一试诸。四壁前题历巡咏，阙吟已是两年馀。
竹垆山房·其一
作者：弘历
朝代：清
体裁：七言绝句

第一泉清试新茗，自然澄虑复兴思。岂非日日饮食用，喜近吾犹未免斯。
竹垆山房·其一
作者：弘历
朝代：清
体裁：七言绝句

试品春泉倍觉清，那宜姑舍是而行。新收雪水亦携至，银斗无烦较重轻。
竹垆山房·其一
作者：弘历
朝代：清
体裁：七言绝句

饮啄长时总玉泉，山房于此近天然。竹垆学古年已久，事半犹欣功倍全。
竹垆山房·其一
作者：弘历
朝代：清
体裁：七言绝句

饮食原兹日用泉，山房就近试烹煎。越瓯擎觉殊常矣，笑识人情重目前。
竹垆山房·其三
作者：弘历
朝代：清
体裁：七言绝句

甫微愁释复廑思，望继沾优刻弗怡。过去未来弹指顷，竟于何刻得伸眉。
竹垆山房·其二
作者：弘历
朝代：清
体裁：七言绝句

前年烹茗于此际，去岁行春在彼时。彼此消弹指顷耳，三而一也得吟斯。
竹垆山房·其二
作者：弘历
朝代：清
体裁：七言绝句

古泉那藉春新旧，万载皇都利众生。一举杯间廑永念，随时可以悟持盈。
竹垆山房·其二
作者：弘历
朝代：清
体裁：七言绝句

已饥已溺圣人思，馀事惟茶姑置之。设使相如类消渴，育材时亦念乎斯。
竹垆山房·其二
作者：弘历
朝代：清
体裁：七言绝句

新到雨前贮建城，因之活火试煎烹。座中陆氏应含笑，似笑殷勤效古情。
竹垆山房·其二
作者：弘历
朝代：清
体裁：七言绝句

松籁落从檐际流，听来不异惠山游。弆成四卷多称古，鼻祖翻忘皮日休。
竹垆山房·其二
作者：弘历
朝代：清
体裁：七言绝句

武文火候久需时，内侍情忙那待斯。早是一瓯擎坐侧，体之熟矣笑听之。
竹垆山房·其二
作者：弘历
朝代：清
体裁：七言绝句

第一泉傍房两间，试茶就近汲甘潺。竹垆侧坐陆羽笑，事固清閒人可閒。
竹垆山房·其二
作者：弘历
朝代：清
体裁：七言绝句

谡谡泠泠落玉岑，听松庵外老松音。分明一例惠山景，何事犁然昨与今。
竹垆山房·其二
作者：弘历
朝代：清
体裁：七言绝句

贡来芽是雨前新，亦有灶边陆羽陈。数典不忘惠山寺，重寻清兴指明春。
竹垆山房二首·其一
作者：弘历
朝代：清
体裁：七言绝句

楣檐题遍浑无罅，不竭用之泐壁阿。宁可戊申阙纪岁，躁人难免笑辞多。
竹垆山房二首·其一
作者：弘历
朝代：清
体裁：七言绝句

汲泉就近竹垆烘，写兴宁论拙与工。新旧咏吟书壁遍，选峰泐句用无穷。
竹垆山房二首·其一
作者：弘历
朝代：清
体裁：七言绝句

趵突千秋山脚披，垂虹明季误名之。泉称第一冠天下，灵佑皇都万载资。
竹垆山房二首·其一
作者：弘历
朝代：清
体裁：七言绝句

隔岁山房始偶来，山桃傍雪认为梅。分明缩地惠山景，便可偷閒试茗杯。
竹垆山房二首·其二
作者：弘历
朝代：清
体裁：七言绝句

山房咫尺两间开，就近烹煎试茗杯。竹鼎松涛相应答，九龙缩地面前来。
竹垆山房二首·其二
作者：弘历
朝代：清
体裁：七言绝句

庚子南巡三阅秋，听松庵致忆如流。设因调水品高下，第一泉还胜一筹。
竹垆山房二首·其二
作者：弘历
朝代：清
体裁：七言绝句

松风习习静无繁，相答瓶笙亦不喧。未肯昌黎文集展，恐防读至去陈言。
竹垆山房二首·其二
作者：弘历
朝代：清
体裁：七言绝句

泉称第一玉波新，就近竹垆妥贴陈。恰值雨前初贡到，瓷杯遂试惠山春。
竹垆山房作
作者：弘历
朝代：清
体裁：七言绝句

竹鼎茅斋学惠山，浮香消得片时閒。岭云拖雨拂吟席，何异九龙荟蔚间。
竹垆山房作·其一
作者：弘历
朝代：清
体裁：七言绝句

水裔山房特近泉，竹垆妥贴汲烹便。玉川七碗太狂逸，小试一瓯已洒然。
竹垆山房作·其一
作者：弘历
朝代：清
体裁：七言绝句

泉傍精舍似山家，祇取幽閒不取奢。就近烹垆第一水，尝新遂试雨前茶。
竹垆山房作·其二
作者：弘历
朝代：清
体裁：七言绝句

夏冬汤水总需斯，就近瀹煎特觉宜。小坐诸人亦云憩，得教步辇向前移。
竹垆山房作·其二
作者：弘历
朝代：清
体裁：七言绝句

题壁已周因刻石，赋诗多笑此何为。卢仝杜甫相看谓，输与岩泉付不知。
竹垆山房品茶
作者：弘历
朝代：清
体裁：六言诗

春泉近汲山房，小试垆妥瓯香。火候犹须文武，邦权宁外弛张。
竹垆山房烹茶作
作者：弘历
朝代：清
体裁：七言绝句

第一泉边汲乳玉，两间房下煮垆筠。偶然消得片时暇，那是春风啜茗人。
竹垆山房试茶
作者：弘历
朝代：清
体裁：五言律诗

春炉煮春水，春茗满春瓯。却笑相如渴，宁同陆羽流。湖光檐上下，山色镜沉浮。一晌思灵隐，冷泉亭上头。
竹垆精舍
作者：弘历
朝代：清
体裁：七言绝句

到处竹垆不一足，耽诗自信匪耽娱。却将雅事成尘事，陆老还应笑此夫。
竹垆精舍
作者：弘历
朝代：清
体裁：五言律诗

静室东厢近，游廊精舍连。竹垆置以久，磁碗净而便。雪水取之洁，松枝拾以燃。今朝真啜茗，亦欲一时湔。
竹垆精舍·其一
作者：弘历
朝代：清
体裁：七言绝句

到处居然设竹垆，越瓯犀液助清娱。灶边陆羽莞然笑，忙杀中涓有是乎。
竹垆精舍·其一
作者：弘历
朝代：清
体裁：七言绝句

因爱惠泉编竹垆，仿为佳处置之俱。香山精舍偶临此，即曰无泉泉岂无。
竹垆精舍·其三
作者：弘历
朝代：清
体裁：七言绝句

嫌用玻璃用纸疏，开来廓落试凭虚。隔峰松种龙鳞老，摩诘愧他老读书。
竹垆精舍·其二
作者：弘历
朝代：清
体裁：七言绝句

御用大都第一泉，携来中使熟烹煎。惯经伺候早呈到，谓曰啜清笑不然。
竹垆精舍·其二
作者：弘历
朝代：清
体裁：七言绝句

精舍何曾傍竺庵，贡来新试雨前堪。惠山吟瀹昨年景，佳话翻成往事谈。
竹垆精舍口号
作者：弘历
朝代：清
体裁：七言绝句

茗人烹鼎早殷勤，却为厌观弗为欣。小或致佳大致戒，一编明史具前闻。
竹垆精舍漫题
作者：弘历
朝代：清
体裁：七言绝句

中人溉鼎备精良，火候何曾文武详。陆羽垆旁兀然坐，笑他执事太匆忙。
竹垆精舍烹茶
作者：弘历
朝代：清
体裁：七言绝句

鼻祖由来仿惠山，清烹到处可消閒。听松庵里明年况，逸兴遄飞想像间。
竹如意
作者：弘历
朝代：清
体裁：五言律诗

文心德裕赋，禅意皎然诗。尚有天然节，全无侧出枝。罗公术终幻，僧绍赐真宜。独喜清谈处，如逢君子时。
竹如意
作者：弘历
朝代：清
体裁：七言律诗

木根太朴玉金奢，斟酌秾纤伴净嘉。贞素浑然存地干，指挥那拟落天花。箨冠赐共齐梁代，麈尾制同王谢家。首曲中钩身合度，求信尺蠖义何差。
竹如意
作者：弘历
朝代：清
体裁：五言绝句

本是筼筜节，幻为薝卜花。指挥宁复落，金矣不重沙。
竹如意
作者：弘历
朝代：清
体裁：五言律诗

通体犹存节，全形不事雕。天然芝朵缬，无碍物华撩。代语静为用，因心机自消。一吟德裕赋，神理觉超超。
竹密山斋
作者：弘历
朝代：清
体裁：七言绝句

千林疏际竹依然，诘屈山坡得径穿。高下偏宜皴积雪，白珩响应绿琼悬。
竹密山斋
作者：弘历
朝代：清
体裁：七言绝句

拔节新篁叶已齐，泠声风敲绿玻瓈。造斋人到阶方觉，讶似云栖精舍西。
竹密山斋
作者：弘历
朝代：清
体裁：七言绝句

步来全是碧云丛，漠泊中间有路通。斋阁坐闻八琅戛，看时枝上动微风。
竹密山斋
作者：弘历
朝代：清
体裁：七言绝句

爱竹缘他君子节，搆房疑此渭川滨。来如读画领神韵，坐则翻书晤古人。
竹密山斋
作者：弘历
朝代：清
体裁：七言绝句

高低种竹护山寮，步入琳丛路觉遥。少坐言旋未煖席，那能永昼听萧萧。
竹密山斋即事
作者：弘历
朝代：清
体裁：七言律诗

暑雨今年恒弗时，便宜绿竹放新枝。爱虚欲识个中趣，图密仍从他处移。屡望孤梢风却寂，乍嫌低叶露常垂。麦无黍歉荞才种，尔竹虽佳亦底为。
竹密山斋移竹作
作者：弘历
朝代：清
体裁：七言绝句

新笋成竿放叶齐，斋窗凤影弄萋萋。补疏移密中伏候，咫尺西东便取携。
竹径
作者：弘历
朝代：清
体裁：七言绝句

竹径依岩扫雪堆，琳琅合撰助栽培。因之遥忆河南北，能否均教护麦荄。
竹枝
作者：弘历
朝代：清
体裁：七言绝句

竹叶竹枝多夹写，变更文法特玲珑。春华秋卉多涂抹，想藉风前一扫空。
竹柄玉如意
作者：弘历
朝代：清
体裁：五言律诗

柄是竹之介，朵呈玉则温。支颐岂腾口，代语不须言。总谢雕镌迹，雅符淳朴原。指挥侍臣听，那识意中存。
竹根如意
作者：弘历
朝代：清
体裁：五言律诗

谁斸箨龙鞭，枝伸根曲拳。称心盈尺物，阅世几千年。乳赘谢生意，指挥代话传。动胥归至静，夫岂系言诠。
竹根如意
作者：弘历
朝代：清
体裁：七言律诗

首曲非由燥火成，天然宁是裁金营。匠人雕饰嫌工巧，高士指挥爱格清。有节更看文以贲，从心不踰矩斯贞。本宜赐与齐贤器，摛藻翻因献宪卿。
竹根如意叠旧作韵
作者：弘历
朝代：清
体裁：五言律诗

泽壤记行鞭，老根连复拳。设非辞故土，那此阅长年。惟默能言代，其成以坏传。青宁生未得，庄叟笑难诠。
竹楼
作者：弘历
朝代：清
体裁：七言绝句

架竹为楼竹径通，山光江濑揽无穷。黄冈同异何须辨，王禹偁文睪想中。
竹楼
作者：弘历
朝代：清
体裁：七言绝句

竹楼此日复相过，觉比前遭凤尾娑。背念王家记中语，洒然高致恐输他。
竹楼
作者：弘历
朝代：清
体裁：七言绝句

竹里书楼架竹为，拂筵还入戛风枝。恐人强与分宾主，故藉泠然一扫之。
竹楼
作者：弘历
朝代：清
体裁：七言绝句

迤东步步入琳琅，拾级登楼聊骋望。我有忧民心不了，岂能高致学黄冈。
竹炉山房
作者：弘历
朝代：清
体裁：七言绝句

何必椎轮忆惠山，欣兹享帚片时閒。若非制斗评轻重，能不失之伯仲间。
竹炉山房
作者：弘历
朝代：清
体裁：古风

山房临水山为屏，水光潋滟翻檐楹。松风泠泠恰入听，引我惠麓之遥情。竹炉茶铫案头在，烹茶早就伺无怠。献勤亦莫怪区区，文武火候诚难待。
竹炉山房
作者：弘历
朝代：清
体裁：七言绝句

每到玉泉所必临，为他山水萃清音。最佳处欲略延坐，火候茶香细酌斟。
竹炉山房
作者：弘历
朝代：清
体裁：七言绝句

石壁前头碧水涯，筠炉制学老僧家。清游兴尽欲归去，且吃山房一碗茶。
竹炉山房
作者：弘历
朝代：清
体裁：七言律诗

谡谡山房松下风，拾松煮茗竹炉红。水符底藉循环调，火候还应文武通。欲拟灶边陶陆羽，未须诗里学卢仝。品泉僧舍为清供，前岁春光想像中。
竹炉山房·其一
作者：弘历
朝代：清
体裁：七言绝句

每至山房必煮茶，筠炉瓷碗称清嘉。春云偏凑濛濛润，比似九龙定不差。
竹炉山房·其一
作者：弘历
朝代：清
体裁：七言绝句

水裔山房安篾炉，东坡不藉远驰符。中涓巧伺浑经惯，那待寻常火候乎。
竹炉山房·其一
作者：弘历
朝代：清
体裁：七言绝句

混混灵泉春水生，山房坐俯有馀清。中人茗碗早擎候，那肯徐徐文火烹。
竹炉山房·其一
作者：弘历
朝代：清
体裁：七言绝句

趵突春来壮石泉，宜壶越碗洁陈前。鹤林玉露有佳话，便拾松枝竹鼎燃。
竹炉山房·其一
作者：弘历
朝代：清
体裁：七言绝句

近水山房号竹炉，每来试茗作清娱。取之无尽用不竭，第一泉为第一湖。
竹炉山房·其二
作者：弘历
朝代：清
体裁：七言绝句

亦有松风鸣户外，更延云巘入窗间。江南清致何差别，一晌驰情到惠山。
竹炉山房·其二
作者：弘历
朝代：清
体裁：七言绝句

日日烹煎原玉泉，竹炉就近特清鲜。听松庵忽生遐忆，别我春风又五年。
竹炉山房·其二
作者：弘历
朝代：清
体裁：七言绝句

日饮原为玉泉水，泉傍煎饮觉尤佳。因之悟得人情耳，厌故喜新似此皆。
竹炉山房·其二
作者：弘历
朝代：清
体裁：七言绝句

犀液越瓯都洒然，宁惟陆羽始称仙。济南趵突将品水，早觉输兹第一泉。
竹炉山房·其二
作者：弘历
朝代：清
体裁：七言绝句

筠鼎瓷瓯火候便，听松何异事烹煎。江南民物安恬否，未免临风一绻然。
竹炉山房二首·其一
作者：弘历
朝代：清
体裁：七言绝句

第一灵泉近左边，竹炉置以便烹煎。每教空过因愁雨，茗碗得擎诚谢天。
竹炉山房二首·其二
作者：弘历
朝代：清
体裁：七言绝句

虽云归政仍勤政，几次祈祠责已频。兹坐山房吟七字，笑欣名乃称閒人。
竹炉山房作
作者：弘历
朝代：清
体裁：七言绝句

竹炉是处有山房，茗碗偏欣滋味长。梅韵松蕤重清晤，春风数典那能忘。
竹炉山房作·其一
作者：弘历
朝代：清
体裁：七言绝句

山房留咏例年年，春月来兹去默然。一雨救农兼救已，同斯乳窦发言泉。
竹炉山房作·其二
作者：弘历
朝代：清
体裁：七言绝句

昨年曾谓称閒人，望捷望霖仍此身。训子为民忧可罢，是心不计几何春。
竹炉山房戏题二绝句·其一
作者：弘历
朝代：清
体裁：七言绝句

舍舟埼岸步坳窊，两驾山房清且嘉。早是中涓擎碗至，南方进到雨前茶。
竹炉山房戏题二绝句·其二
作者：弘历
朝代：清
体裁：七言绝句

莫笑殷勤差事熟，吃茶得句旋前行。设教火候待文武，亦误游山四刻程。
竹炉山房戏题二首·其一
作者：弘历
朝代：清
体裁：七言绝句

山房原在碧溪边，就近当烹第一泉。内侍待忙文武候，早擎茗碗立于前。
竹炉山房戏题二首·其二
作者：弘历
朝代：清
体裁：七言绝句

观色察言若辈惯，那容片刻学高闲。传称絜矩该诸理，惧在斯乎政所关。
竹炉山房歌叠惠泉烹竹垆韵
作者：弘历
朝代：清
体裁：古风

山下出泉易所闻，八功德品梵帙分。同归殊途何思虑，辞多应始躁者群。知然乃复辨甲乙，笑予未足称绝尘。前年揽景法云寺，无暇翻彼贝叶文。右廊展转入茶室，古梅对我吹幽芬。竹鼎小试烹玉乳，腾声四百年以陈。画图诗咏萃四卷，前呼后唱情弥敦。仿制筠垆忽已得，底须较量传火薪。灵泉第一况在迩，无劳水递驰纷纷。山房两间取素朴，土阶茅茨匪所云。弥月望雨未游历，雨足散闷一览权。绠汲聊尔事煮瀹，惠山清供宛意存。品题昔已略于近，点缀今乃增其新。增兮略兮胥远道，促旋清跸延席珍。促旋清跸延席珍，我岂高閒啜茗人。
竹炉山房烹茶作
作者：弘历
朝代：清
体裁：古风

山房临水澨，曲尽山水情。黛色落波澜，练纹翻檐楹。茗碗与竹炉，妥帖陈纵横。调泉谢符檄，就近贮瓶罂。用汲虽等閒，惕然思王明。
竹炉山房烹茶作
作者：弘历
朝代：清
体裁：七言律诗

饮食寻常总玉泉，却因泉近事烹煎。宁非著相斯多矣，难解循名曰偶然。火候武文信谁辨，茶差供奉笑他便。睪思陆羽卢仝辈，免俗真应让尔贤。
竹炉山房烹茶戏题
作者：弘历
朝代：清
体裁：古风

中泠第一无竹炉，惠山有炉泉第二。玉泉天下第一泉，山房喜有竹炉置。瓶罍汲取更近便，茗碗清风可弗试。四壁图书阅古人，大都规写烹茶事。忽然失笑境地殊，我于其间岂容厕。
竹炉山房试茶二绝句·其一
作者：弘历
朝代：清
体裁：七言绝句

临水山房松竹娟，竹炉茗碗护清便。偷閒来试新龙井，就近偏欣第一泉。
竹炉山房试茶二绝句·其二
作者：弘历
朝代：清
体裁：七言绝句

品遍江南几品泉，祇堪继武鲜齐肩。愁霖廿日刚逢霁，藉此无悰一与湔。
竹炉山房试茶作·其一
作者：弘历
朝代：清
体裁：七言绝句

近泉不用水符提，篾鼎燃松火候稽。两架閒斋如十笏，一泓碧沼即梁溪。
竹炉山房试茶作·其二
作者：弘历
朝代：清
体裁：七言绝句

春泉喷绿鸭头新，瓶汲壶烹忙侍臣。灶侧依然供陆羽，笑应不是品茶人。
竹炉精舍
作者：弘历
朝代：清
体裁：古风

蟹眼鱼眼声潺潺，荈芽小试萧晨间。筌蹄已忘悟秋水，伯仲之间见惠山。气霁波披古铜镜，云开峰矗青玉鬟。忽忆明春听松处，遐心早至梁溪湾。
竹炉精舍
作者：弘历
朝代：清
体裁：七言绝句

静室边傍精舍存，磁杯洁净竹炉温。山泉也自堪煮茗，松籁瓶笙荅不喧。
竹炉精舍·其一
作者：弘历
朝代：清
体裁：七言绝句

缀景偶教筠鼎施，趁閒聊亦小栖迟。擎来茗碗定遵例，何必如斯著相为。
竹炉精舍·其二
作者：弘历
朝代：清
体裁：七言绝句

茶舍窗中景致殊，西山积雪有碑模。前旬忽忆御园望，一坐即斯展画图。
竹炉精舍戏题
作者：弘历
朝代：清
体裁：七言绝句

到处山房有竹炉，无过烹瀹效清娱。质诸性海还应笑，大辂椎轮至此乎。
竹炉精舍烹茶作
作者：弘历
朝代：清
体裁：七言绝句

到处竹炉仿惠山，武文火候酌斟间。九龙蓦遇应予笑，不是閒人强学閒。
竹炉精舍烹茶戏作
作者：弘历
朝代：清
体裁：七言律诗

竹炉为爱僧房制，精舍寻常率置旃。欲拟游山消半渴，早看调水走中涓。武文火候容谁待，冷热茶汤剂已便。陆羽卢仝却失笑，茗家清供岂其然。
竹玉如意
作者：弘历
朝代：清
体裁：五言律诗

和阗玉石子，竹柄取天然。廉节德原合，指挥语代传。无须助谈雅，底藉习枯禅。如意予何祝，屡丰绥万连。
竹琴
作者：弘历
朝代：清
体裁：七言律诗

庸讵中郎爨下来，应缘从事宅边材。虚心雅似大弦义，劲节全将次柱该。鸣凤栖鸾诚不忝，秋风凉月也堪陪。漆胶布藻浑无藉，便是诗中有别裁。
竹笋
作者：弘历
朝代：清
体裁：古风

落落紫箨解，节节青竿挺。粗者比旧长，细者与旧等。生翠难拟色，放叶才成影。时霖沾以优，物物皆徼幸。
竹素园
作者：弘历
朝代：清
体裁：五言律诗

纵目湖山景，游心竹素园。社过春正丽，物与道俱存。黛重云根古，淙鸣水乐喧。沈思堪致远，得句异常言。
竹素园小憩
作者：弘历
朝代：清
体裁：七言律诗

策马山阴廿里强，延缘岭复达山阳。亭看放鹤缅高士，祠过褒忠嘉鄂王。却喜名园传翰墨，亦饶幽趣足徜徉。外湖宛与内湖接，咫尺烟宫可泛航。
竹绘屏二首 其一 兰
作者：弘历
朝代：清
体裁：五言律诗

巧匠裁文竹，图成兰蕙丛。削如出输子，画不藉文同。色带渭川质，香飘楚畹风。天然谐气韵，砌筱翠相笼。
竹绘屏二首 其二 竹
作者：弘历
朝代：清
体裁：五言律诗

竹屏还绘竹，离合个中看。辞澳知几日，猗茵又数竿。参差月留影，仿佛籁生寒。昕夕对清节，还如铭座端。
竹西精舍
作者：弘历
朝代：清
体裁：七言律诗

上方寺侧搆精舍，杜牧诗情绘竹西。筠径宜吟犹在曲，梅庭入画欲开齐。可怜春事将昌矣，为嘱江南且慢兮。歌吹扬州唐已是，借他空色偈全提。
竹阁三叠苏东坡韵
作者：弘历
朝代：清
体裁：七言律诗

竹阁即兹然否然，香山玉局意犹轩。翠筠万古真朋友，绿字两言永子孙。过客漫寻崖上句，行人还指岸傍村。春秋十六阅如水，孰谓今重续韵言。
竹阁四叠苏东坡韵
作者：弘历
朝代：清
体裁：七言律诗

竹阁黄州然不然，时移弗见两层轩。传将佳句真图画，赢得名山是子孙。那辨冈前留古寺，犹看湖畔有烟村。从兹拟罢尖叉体，口业由来戒绮言。
竹阁用苏轼韵
作者：弘历
朝代：清
体裁：七言律诗

白傅苏公总杳然，湖边尚说竹笼轩。成林未逮晋七士，画水曾闻蜀两孙。徙置不离山下路，长来都护寺前村。寄题何必纡清跸，遵海常怀晏子言。
竹风
作者：弘历
朝代：清
体裁：古风

沃雨滋脩埭，�猭枝放齐。劲叶与介节，随意为高低。清风为徐来，伯埙而仲篪。飒纚影如翻，茗邈望欲迷。对之暑全消，秋意露端倪。
竹香馆
作者：弘历
朝代：清
体裁：七言绝句

北地虽云艰种竹，条风拂亦度筠香。漫訾兴在淇澳矣，人是高閒料不妨。
竹香馆
作者：弘历
朝代：清
体裁：古风

竹本宜园亭，非所云宫禁。不可无此意，数竿植嘉荫。诘曲诡石间，取疏弗取甚。便能境远俗，亦自径引深。幽馆丛玉中，风露香清浸。鼻观惬心官，五字摛新吟。
笑题
作者：弘历
朝代：清
体裁：七言律诗

墨辟由来列罚锾，素餐合罪厥官鳏。疏宜大吏宽兹议，恐致属员助彼悭。借直市恩巧实拙，济私假正伪藏奸。八旬颂语近溢耳，当有斯哉笑破颜。
笑题招提寺
作者：弘历
朝代：清
体裁：七言绝句

招提梵语汉言寺，譬水那更洗水哉。欲胜不知誇独识，知之者乃笑重儓。
笑题明月池
作者：弘历
朝代：清

盘转山腰至山寺，苍松怪石清绝伦。寺额明月池三字，寻胜笑昔题非真。一泓椀大隐石罅，日间那乃瞻水轮。设云无乃孤名也，却是刻舟求剑人。
笑题明月池
作者：弘历
朝代：清
体裁：古风

盘转山腰至山寺，苍松怪石清绝伦。寺额明月池三字，寻胜笑昔题非真。一泓碗大隐石罅，日间那得瞻冰轮。设云无乃孤名也，却是刻舟求剑人。
笔架峰·其一
作者：弘历
朝代：清
体裁：七言绝句

笔架三峰迥出群，支天万古翠嶙峋。宣毫湘管难堪倚，合付寻常腹藁人。
笔架峰·其二
作者：弘历
朝代：清
体裁：七言绝句

化工著意玉雕锼，肯使词人弄笔头。李白若曾经到此，不知奇句几多留。
笔砚匣
作者：弘历
朝代：清
体裁：七言律诗

二万馀篇总出斯，于斯阙咏太孤伊。白笺朱字有如是，塞北江南无不随。久矣伴予阅朝夕，奢哉笑彼号琉璃。先忧后乐凭消遣，祈岁念兹还在兹。
笠云亭
作者：弘历
朝代：清
体裁：七言绝句

虚亭因迥略夷㚇，千里塞山望不穷。一片閒云飘若笠，副名端自胜吴中。
笠云斋口号
作者：弘历
朝代：清
体裁：七言绝句

一笠巍然山顶亭，十年九不一临停。既如此又何事搆，酬语难为议语听。
符望阁
作者：弘历
朝代：清
体裁：七言绝句

符望阁成将廿年，每来颙吁信其然。循名已近得乎实，适百仍钦半九全。
符望阁
作者：弘历
朝代：清
体裁：七言绝句

落成层阁十年斯，阁额频看有所思。侈望若符真是幸，未臻那敢满言之。
符望阁口号
作者：弘历
朝代：清
体裁：七言绝句

五载军机日夜图，果诚偃武奏功肤。廿年高阁来娱老，此望未知符也无。
第一泉龙神祠祈雪
作者：弘历
朝代：清
体裁：五言律诗

明知地发润，仍吁泽资农。暖雨寒雪可，祈神布惠恭。来非畅游目，咏亦鲜欣胸。师近搜贼窟，何迟报捷踪。
第一泉龙神祠请雨
作者：弘历
朝代：清
体裁：五言律诗

农功适经览，麦垄正菁葱。以足望登稔，越因祈切衷。十朝虽可待，一意更增忡。春月泽频被，所期惧蹈空。
第一泉龙神祠请雨再叠丙午韵
作者：弘历
朝代：清
体裁：五言律诗

山西昨经见，绿颖尚菁葱。却听农家语，增忧旰食衷。春寒失麦定，畦井费工忡。虔吁渥恩霈，大田休致空。
第一泉龙神祠请雨叠去岁韵
作者：弘历
朝代：清
体裁：五言律诗

昨幸麦苗蔚，今看麰穗葱。最怜报秋景，益切吁恩衷。霈泽优其渥，省躬惭且忡。民天庶几鉴，翘首望云空。
第五泉
作者：弘历
朝代：清
体裁：七言绝句

平山堂畔石阑围，甲乙由人弗是非。三度频临收勿幕，劳民劝相慎几微。
第五泉
作者：弘历
朝代：清
体裁：五言绝句

有冽蜀冈上，春来玉乳新。可识品泉者，非关姓陆人。
笼鸟一首
作者：弘历
朝代：清
体裁：古风

笼鸟来岭南，毛羽甚楚楚。问胡别故乡，祗为工言语。其言自弗知，耳食非心杼。原有一艺能，得廪半合黍。所乐未斯存，腾踏不安处。致抛散馀粮，纷纷铺砌础。野雀呼其群，饱食翩高举。笼鸟磔磔鸣，已飧恨他取。
筐儿港
作者：弘历
朝代：清
体裁：五言律诗

北运殊南运，中泓沙底翻。赖斯方贮水，以彼少来源。夏潦复虞盛，涨波此泄屯。功成亏一篑，深意视名存。
策马
作者：弘历
朝代：清
体裁：七言律诗

夜雨��傍晓晴，未成泥亦弗尘生。早凉廿里轾与度，午暖一时按辔行。幼挈老扶恣瞻觐，肩摩踵接递将迎。细观爱意胜于畏，我喜为田是此情。
策马
作者：弘历
朝代：清
体裁：七言律诗

山庄事简太閒生，每向山中策马行。大狝将临事温故，西师可忘有先声。櫜鞬所寓惟戎诘，笔砚相随待律成。却是秋云最无系，今来昔去不关情。
策马
作者：弘历
朝代：清
体裁：古风

策马出山城，侍卫皆随行。园中亦有山，颇可肩舆登。欣于内臣惯，厌与外人并。我近观明史，其祸致弗轻。所以国朝制，家法万世绳。羽林及荩族，出必陪跸清。既因悉其材，复用联厥情。我岂或忘兹，永言告云仍。
策马
作者：弘历
朝代：清
体裁：古风

策马出山庄，阅堤还阅稼。堤缘图安居，稼实关丰化。何一非为民，可以深居罢。大田已吐穗，晚种苗芃亚。武列流无定，相势筹防泻。躬勘并畴咨，一行两资藉。无逸而有为，画长况馀暇。
策马
作者：弘历
朝代：清
体裁：古风

策马出石城，阅堤兼阅稼。虽日敕几政，山庄究多暇。外庭弗相见，非美惭且怕。所以间数朝，沿揽必命驾。谁知三五宿，田功殊又乍。此地不种稻，黍高而荞下。一律芃绿云，极目鲜隙罅。浓露润苗穗，爽风翻䆉稏。迩来幸时若，晴昼雨或夜。亦无异涨落，诸事胥妥迓。祇渴望捷音，耆定武功罢。
策马
作者：弘历
朝代：清
体裁：五言律诗

策马山庄外，山田历览欣。隔来才半月，望去卜多云。麦后荞秧出，黍将禾穗纷。益祈时若赐，庶以荅农勤。
策马
作者：弘历
朝代：清
体裁：七言律诗

策马山椒复水隈，玉鞭斜亸不须催。灌园村叟篱边接，献鹿虞人林外来。黍秀奄观高翼翼，荞花重喜白皑皑。常年此处秋成好，一倍秋成见此回。
策马
作者：弘历
朝代：清
体裁：七言律诗

策马平原路不赊，勤民生计问农家。诘晨遵路消轻雾，薄暖迎人绚早霞。微觉东风催弱柳，定知南国待春花。行营驻跸饶清豫，净几诗成日未斜。
策马
作者：弘历
朝代：清
体裁：古风

策马度山村，过雨兰蹊净。高下稼满谷，穗饱累垂柄。便霜亦不妨，西成料已定。去岁此间旱，经过切忧怲。今秋偿倍蓰，额手为深庆。承平户口滋，谷宝系民命。内地无遗利，关外率垦竟。一例祝仓箱，岂复分庭径。设以汉唐论，守在此所屏。今古实异宜，要在因时应。保泰凛三无，敕几勤八政。
策马
作者：弘历
朝代：清
体裁：五言律诗

策马晓春晴，轻寒轻暖程。畿南接山左，驾送更銮迎。不觉八旬耄，相关一念情。所欣入佳境，稔后麦抽茎。
策马
作者：弘历
朝代：清
体裁：五言律诗

策马石城外，观农近若何。菜瓜村舍护，柄穗圃场多。已有西成象，较于去岁过。山田任垦辟，谁与计升科。
策马
作者：弘历
朝代：清
体裁：五言律诗

策马跋兰坂，邮程率素知。儿孙示勤勚，老幼切询咨。民隐呈豳野，官方戒茧丝。沿途看好稼，所喜略于斯。
策马
作者：弘历
朝代：清
体裁：古风

策马阅农况，关外胜关内。有地无不耕，高下蔚芃薱。飏风惟时薰，浥露馀沆瀣。问知四五月，阵雨颇沾逮。北势大于南，所以犹堪待。然总未深渥，益为望滂沛。晚来山吐云，塞宇铺叆叇。颙希施澍霖，近远遍优溉。
策马度仰化集口占
作者：弘历
朝代：清
体裁：五言绝句

老幼数无万，都为仰化人。斯之未能信，惭愧颂声频。
策马度长城岭
作者：弘历
朝代：清
体裁：七言律诗

诣台长岭必经过，向每逢斯雨雪沱。因建行宫备憩宿，欣看今岁值晴和。千乘万骑愿同惬，黍陇麦町惜独多。瞻仰遂他众情切，依然策马度岩峨。
策马度长城岭·其一
作者：弘历
朝代：清
体裁：七言绝句

昨日轻云落雨点，踊虞酿雪岭难行。凌晨快霁千峰朗，旭景迎人辔缓鸣。
策马度长城岭·其三
作者：弘历
朝代：清
体裁：七言绝句

壮年雪栈跋嵚嵜，视以为常众勉随。今日坦途聊策马，翻惭众喜诧新奇。
策马度长城岭·其二
作者：弘历
朝代：清
体裁：七言绝句

去逢喜雪散天花，还迓温曦晃巘霞。虽是曼殊泯色相，慧恩迎送示无遮。
策马由南屏复至天竺
作者：弘历
朝代：清
体裁：古风

敷文幸书院，崇学励士英。天竺谒梵宇，设教顺民情。况予昨望霁，可弗谢快晴。策马下松岭，遵陆过南屏。漪园小有天，概弗翠跸停。取道丁家山，不过廿里程。菜麦暄曦光，祺然皆向荣。蚕事虽未兴，柔桑亦已萌。揽结足怡心，非关山水清。是日值香市，更弗严跸惊。骈填老与幼，都增喜色迎。如如瞻大士，朗朗通吾诚。设再十日霁，春收庶有成。
策马由天津府城至柳墅行宫作
作者：弘历
朝代：清
体裁：七言律诗

一纪重来观赤子，五龄新喜抱元孙。依然策马过城市，不许前驱禁笑喧。近海古来无海患，津天宿应沐天恩。肆廛富庶笙歌盛，返朴因之意默存。
策马由天津府城至海神庙拈香叠丙申诗韵
作者：弘历
朝代：清
体裁：七言律诗

八旬策马过城闉，露冕因教悦万民。幼挈老扶依旧众，叩瞻跃喜较先亲。所惭仍是昔年况，致请殷希神佑谆。虔谒自惭诚不至，腼称曷惠鉴诚真。
策马由天津府城至海神庙拈香用近作过府城韵
作者：弘历
朝代：清
体裁：七言律诗

前度鸣鞭过绮闉，由城经此觐从民。长街小雨惜乎弱，灵庙甘膏吁以亲。入夏恒风渴已亟，代天敷泽望犹谆。密云愿即霈嘉澍，虔叩惟抒一念真。
策马登吴山
作者：弘历
朝代：清
体裁：古风

策马登吴山，抚今并揽古。金主寄遐怀，宋帝守偏宇。离宫迹久湮，残碑委榛莽。苟安忘中原，处堂亦何取。江湖仍江湖，曾几荆凡睹。衢市日繁富，为之廑相辅。必也臻大当，讵其在小补。
策马至含青斋
作者：弘历
朝代：清
体裁：古风

蜀先主叹髀肉生，英雄所见常人异。重熙累洽非其时，宴安酖毒亦当忌。肩舆步辇宁讵无，每莅山庄喜乘骑。适才揽辔观良田，便沿崇栈园门至。入园循谷造山斋，朗开窗户纳青翠。岂因玩景畅閒情，率以摛词寓深意。
策马至含青斋
作者：弘历
朝代：清
体裁：七言律诗

隔谷岩斋路不遥，乘閒遂与款松寮。谁知揽景忽逾岁，且是驻庄已十朝。此最佳宁当恝置，纵无语亦解相邀。万年松下脂成珀，闻说偓佺曾遗尧。
策马过东昌府
作者：弘历
朝代：清
体裁：五言排律

南邦逢郡邑，按辔便民瞻。运路兹经历，乘舟肯已忺。策骢惟一例，随镫更多添。亲爱不谋合，熙和著处觇。平原揽城市，光岳俯楼檐。共治二千石，益思慎选廉。
策马过仰化集口占
作者：弘历
朝代：清
体裁：七言绝句

策马徐过仰化集，万民迎谒路傍盈。顾言扈跸地方吏，尔我宁无愧此名。
策马过保定府城
作者：弘历
朝代：清
体裁：五言律诗

保阳兹省会，是日过巡旌。一骑市廛阅，万民爱戴情。徒观斯富邑，更缱彼穷氓。按辔因程近，微惭髀肉生。
策马过天津府城
作者：弘历
朝代：清
体裁：五言律诗

御舸舣河滨，花宫礼法轮。鸣鞭循陆路，露冕阅城闉。警跸斥七萃，就瞻任万民。所惭有何德，到处笃尊亲。
策马过天津府城
作者：弘历
朝代：清
体裁：七言律诗

方舟桥过即城闉，策马因他瞻就民。本是旰宵恒所注，自然爱戴总相亲。为谋富教言何易，庶免饥寒意实谆。前度今番胥若此，跸途缘饰恐非真。
策马过宝应县
作者：弘历
朝代：清
体裁：五言律诗

閤闾坐露冕，犹觉隔河遥。傍岸泊兰楫，观民扬玉镳。人烟依旧庶，灾疫以时消。吁祷吾虽久，还因天眷邀。
策马过沧州城
作者：弘历
朝代：清
体裁：七言律诗

舣舟策马过长芦，为便民瞻近跸途。辔后鞭前任随走，老扶幼挈尽欢呼。似忘去岁逢灾彼，更廑中宵悯瘼吾。庶矣富之犹未得，教之一字易言乎。
策马过谷遂至含青斋
作者：弘历
朝代：清
体裁：五言律诗

乘兴跋骖驔，岩斋问景堪。寥光澄素宇，飞翠落晴岚。风峭树声飒，露浓花气馣。适才咏青处，原在此中含。
策马过镇江府
作者：弘历
朝代：清
体裁：七言律诗

古稀露冕尚鸣鞭，为洽民情瞻比肩。大有义焉非惠小，后斯乐矣本忧先。因他爱似胜于畏，致我观之益切怜。天堑长江南北界，一家今可此言捐。
策马过镇江府
作者：弘历
朝代：清
体裁：七言律诗

扬子横江片刻过，毗陵策骑度逶迤。民情较昔尤相熟，马足趋随那厌多。城有弦歌兴礼让，户无滋扰自熙和。黄童白叟诚繁庶，为计资生应若何。
策马过镇江府
作者：弘历
朝代：清
体裁：七言律诗

舣舟策马过毗陵，为便就瞻却辇乘。那禁笑呼任前后，频询疾苦切怜矜。省方首在官方饬，筹治惟于民治徵。感岂易言弗致畏，不嫌杂遝为相应。
策骑
作者：弘历
朝代：清
体裁：七言律诗

策骑频经近远邮，田功历历验登秋。深耕易耨农无惰，下隰高原岁有收。未解闾阎辛苦况，可恒舆辇逸安谋。敬思汗马当年景，玉勒金鞍已自羞。
策骑口占
作者：弘历
朝代：清
体裁：五言律诗

二里路非长，招提谒上方。观民因策骑，沿路近随缰。固惜倾葵意，益怜躏麦秧。莫知子之恶，稍纵亦何妨。
筱园咏芍药
作者：弘历
朝代：清
体裁：五言律诗

筱园远为趣，药径瑞兼称。未免犹时态，偶来因兴乘。饯春风度逸，迎夏露光凝。得句还前进，平山约我曾。
箑头仿文嘉莲藕净因图仍叠旧题句韵
作者：弘历
朝代：清
体裁：五言律诗

既是青莲种，发生那藉泉。花开实同结，藕壮叶恒鲜。拟性色非色，摹形然不然。粗观原有质，静想本无缘。
箑头偶仿东坡偃松图因作歌题便面
作者：弘历
朝代：清
体裁：古风

曾仿东坡偃松卷，收之箑头创已意。世传三友斯已纷，益以幽兰复为四。一夔足矣宁须多，概屏其三弗容厕。觉有谡涛出间间，清风安藉比户试。
箑头写五君子图四叠旧韵题句
作者：弘历
朝代：清
体裁：古风

一韵数叠创东坡，愈出愈奇取适性。设如纤丽逞词华，义乖风人翻为病。五君子图凡两作，颇类玉局飞吟兴。张邹钱各什成一，画苑无题等曹郑。瓷盆杂植俨聚奎，朵殿春和景初孟。写真貌殊神则同，气求声应胥归正。五君五咏效延年，却非疏诞托酒政。
箑头写幽兰数丛以配张照旧迹并成是什
作者：弘历
朝代：清
体裁：七言绝句

唐画张书不相称，廷标来晚又亡之。写兰略寓居兰意，却似翰筵对面时。
箑头写梅偶题
作者：弘历
朝代：清
体裁：五言绝句

铁干横斜影，珠胎绽两三。东风披拂处，花信递江南。
箕山
作者：弘历
朝代：清
体裁：七言绝句

箕山形肖斯犹可，班志何增牛饮名。燕地豫州千里隔，便云善善亦非诚。
箕山·其一
作者：弘历
朝代：清
体裁：七言绝句

峰峙行唐形箕似，更云牛饮在其西。传讹漫谓遵涂说，汉志由来久著题。
箕山·其一
作者：弘历
朝代：清
体裁：七言绝句

洛州应在豫之封，何乃箕山此地逢。善善欲长多岂碍，讹传是处不妨重。
箕山·其二
作者：弘历
朝代：清
体裁：七言绝句

燕豫隔将数百里，是谁缩地作斯言。许巢原是逃名者，万古留名乐岂存。
箕山·其二
作者：弘历
朝代：清
体裁：七言绝句

颍水之滨忽见由，闻言更恐污其牛。求名既已薄武仲，巢父名何共许留。
箕山咏古
作者：弘历
朝代：清
体裁：古风

不受斯已耳，耻逃失过清。重华实受之，何碍元德升。武仲自高人，龙门传矫情。封墓配五岳，放勋千载称。表德如是足，不闻蒲轮徵。后世谬效古，乃有充隐名。
箕山四首·其一
作者：弘历
朝代：清
体裁：七言绝句

兰衢翘首望云椒，小隐兴予论古遥。一任弃瓢还洗耳，巍巍荡荡总归尧。
箕山四首·其三
作者：弘历
朝代：清
体裁：七言绝句

桑田海水几回更，此地千秋识遁亨。避世不缘逢叔世，伯夷难擅圣之清。
箕山四首·其二
作者：弘历
朝代：清
体裁：七言绝句

苍烟淡霭古溪头，父老犹然说饮牛。自是耦耕有沮溺，那无长往让巢由。
箕山四首·其四
作者：弘历
朝代：清
体裁：七言绝句

行唐迤逦度箕山，问答碑前夕照殷。巢许有知应抱恨，孤踪何自噪人间。
算山
作者：弘历
朝代：清
体裁：七言律诗

一水平分扬与吴，西津渡口峙峰孤。中宵画策周郎定，万舳楼船曹氏无。绿拂春风犹泽蒜，白摇秋月自洲蒲。江流激石为澎湃，尚似当年恨霸图。
算山口号
作者：弘历
朝代：清
体裁：七言绝句

产泽蒜因讹算山，岂诚赤壁近斯间。沈沙铁戟全消泯，月色江声终古閒。
算山志事
作者：弘历
朝代：清
体裁：古风

算法吾曾未涉津，设能精亦贯天人。兹山产蒜因讹算，公瑾谋曹久假真。公瑾武侯同算魏，而周算诸葛尤深。机谋权变诚何济，贻笑山林徒至今。
管干珍和琳奏报北运河漕船通行并南粮首帮出境诗以志事
作者：弘历
朝代：清
体裁：七言律诗

去年通运命明兴，幸得微山湖水增。孰谓卫河弱于北，又兼古浅梗相仍。浚淤一再材能遣，转漕督催天庾登。更报南粮早去岁，人为济事语诚徵。
管干珍和琳奏报漳卫各河长水运道疏通情形诗以志慰
作者：弘历
朝代：清
体裁：古风

去年筹运在迤南，今年筹运在迤北。南之微湖一尺增，北漳卫复愁无力。豫齐漕运已报误，南运踵至那免塞。巡漕御史虽例催，阁学经事命协画。二人同心尽力筹，苦于水弱徒乏策。虔祷漳源神锡佑，油云四布敷甘泽。两河各长数尺水，军民商旅欢无极。不惟利运且利农，慰以谢天增惕息。
管道升丛玉图
作者：弘历
朝代：清
体裁：古风

石泉清且幽，箖箊修而古。淇澳作佳邻，渭川即前溆。空际琅玕敲，月影龙蛇舞。静对忘俗缘，兴在萧疏所。恍疑小窗中，瑟瑟吟风雨。
管道升枯木竹石
作者：弘历
朝代：清
体裁：七言绝句

霜叶烟梢气味同，颓然文石窍玲珑。爱他写意闺中秀，宛尔传神林下风。
管道升水墨杏花
作者：弘历
朝代：清
体裁：七言绝句

不著胭脂意自红，谁能致讶与梅同。虽无香气饶神韵，津逮依然林下风。
管道升竹溪揽胜图
作者：弘历
朝代：清
体裁：七言绝句

溪上扁舟竹里村，春深流水到柴门。洒然信可澄人意，题句谁能作绮言。
箧韘用癸巳恭题皇祖御用韘诗韵
作者：弘历
朝代：清
体裁：七言律诗

门前呈射年十二，蒙奖深恩识至今。劼毖幸惟无沗泽，觐扬敢或有渝心。步艰中鹄已常愧，驰可殪麋众听钦。箧弆泐词赓旧韵，永怀宁为宝球琳。
箬漠�
作者：弘历
朝代：清
体裁：五言律诗

九曲伊逊水，有依莘尾鱼。细鳞秋拨刺，巨口浪吹嘘。阴益食单美，轻嗤䱷谱疏。还应问张翰，所忆定何如。
箭草
作者：弘历
朝代：清
体裁：古风

草有称箭者，刺衣剧难去。巽入每切肤，倒钩常碍足。胡不为芝兰，亦均沾雨露。堪比浸润谮，宁辞肤受愬。柔韧未易防，对此能无虑。
簇奇廊
作者：弘历
朝代：清
体裁：古风

书轩坐多暇，腾步登岩廊。摇刖亦易跻，未踰百尺强。新霁风来爽，敫靃流林光。是为景之奇，其正在宜旸。更有挈要者，曰静方寸常。
簇奇廊
作者：弘历
朝代：清
体裁：古风

奇者正之对，亦视用所宜。于武偶藉此，于文当戒兹。又如恒居心，贵正岂贵奇。至夫偶骋目，赏奇亦正资。步廊顾其名，即景解若斯。
簇奇廊
作者：弘历
朝代：清
体裁：古风

奇者正之对，正恒奇祗偶。好正泰之机，尚奇否之友。兹廊称簇奇，乃因山景有。横岭与竖峰，青松及丹桕。尽态复极妍，而廊无不受。受则弗失正，而奇亦非丑。五字志所会，是亦一道否。
簇奇廊
作者：弘历
朝代：清
体裁：古风

穿石入壶天，借岩架云戺。岚霭荡胸怀，摇刖变尺咫。攒簇列镜中，生动揽画里。无之而不奇，祗惜移步履。
簇奇廊作歌
作者：弘历
朝代：清
体裁：古风

古松书屋占最高，诘屈栈路延缘下。下至其半得敞廊，背倚石壁如云驾。其后穹窿万状峙，其前嵚巘千叠架。究之一奇无不奇，应付幽人卜为舍。脱然尘外弗动心，忘筌蹄以静观化。我实忧劳筹治者，祇合寓言此境谢。
簇奇廊口号
作者：弘历
朝代：清
体裁：七言绝句

书屋长歌坐片时，岩廊沿降历嵚嵜。每思奇究不如正，遂命肩舆速过之。
簇奇廊口号
作者：弘历
朝代：清
体裁：七言绝句

以言山近则诚近，待欲言奇转益奇。画格诗裁两难尽，惟应躩步此方知。
簇奇廊口号
作者：弘历
朝代：清
体裁：七言绝句

归政由来合减词，昨年于此竟无诗。循檐看却阙题一，七字八叉立补之。
簇奇廊口号
作者：弘历
朝代：清
体裁：七言绝句

石壁谁为刻削斯，额檐两字括无遗。古希年久多经事，用正惟怀不用奇。
簇奇廊口号
作者：弘历
朝代：清
体裁：七言绝句

窈窕岩廊称簇奇，偶然即景会于诗。郊寒岛瘦李贺怪，老杜知当远胜之。
簇奇廊口号
作者：弘历
朝代：清
体裁：七言绝句

诡石危峰尽态奇，飘然欲堕更安之。其安以正本无事，说与兵家当晓斯。
簇奇廊有会
作者：弘历
朝代：清
体裁：五言律诗

清溪渡野彴，曲栈向东寻。山近轩非远，簇奇廊便临。一时生别会，为语定当斟。奇实不如正，五言用自箴。
米价一首
作者：弘历
朝代：清
体裁：七言律诗

米价交冬长夏时，都因一涝致如斯。市人近利难平踊，天道亏盈讵有私。奢望已虚审我咎，沛赒以实廑其危。豫民昏垫灾尤重，堵筑功成迫待知。
米友仁云山墨戏卷
作者：弘历
朝代：清
体裁：古风

看山愁步山㠝岏，看水爱听水潺湲。山水情似未浃洽，与浃洽之云漫漫。元气回合绝摹拟，妙境恍惚思跻攀。真有子矣米海岳，那能混之高房山。
米友仁溪山烟雨小景
作者：弘历
朝代：清
体裁：七言绝句

冥濛斜掠风丝急，岩关有路难拾级。望去不知天地宽，坐来犹恐衣衫湿。
米芾云山烟树卷
作者：弘历
朝代：清
体裁：七言绝句

烟树云山杳莫分，膻芗说项有前闻。如从鹘突论真假，吾亦斯之未信云。
米芾天然端石砚歌
作者：弘历
朝代：清
体裁：古风

两山左右宾主分，天然景无斧凿痕。远岫奇峰足辨文，下有可泉际渚濆。宝晋松雪斋中宾，质古盖出宋雘村。不知何时入畅春，所司旧物呈览陈。为之刮垢拂翳尘，绨几光耀席上珍。卌载弃置嗟沈沦，一时喜逢如故人。宗仪砚山空嶙峋，适用真过琅玕珣。繄予别有戒心存，贤材宁无似此云。
米黻云山图
作者：弘历
朝代：清
体裁：古风

出岫夏云多奇峰，峰云岫子将无同。蔚然谷神盟丰隆，�峒霮䨴湿翠浓。疑有仙人宅此中，天宇不许凡尘通。松下忽逢采药童，告我其师曰葛洪。
米黻岷山真迹
作者：弘历
朝代：清
体裁：七言律诗

尺幅衡笺画蜀山，云岚层叠许谁攀。密围古树四时翠，独闭柴扉镇日閒。苔色侵眸纷绿缛，溪声入耳隐潺湲。浑如雨霁轻烟敛，矗矗棱峰濯晓鬟。
粹藻楼
作者：弘历
朝代：清
体裁：五言律诗

每以不恒到，当前景似新。落花浮水面，密叶护檐唇。有触皆含理，无缘弗契神。如云抒藻思，亦欲粹而纯。
粹藻楼有会
作者：弘历
朝代：清
体裁：古风

春物未薰馨，春楼颜粹藻。可知蕴酿中，自具作昌道。譬之于为文，一泻有何好。
精神一律
作者：弘历
朝代：清
体裁：七言律诗

精神自信尚如常，筋力微嫌逊昔强。虽曰气之率者志，敢图逸以懈其忙。宵衣旰食身逢偶，夕惕朝乾心勖长。一纪伫将归政后，养馀年或乐时光。
素丝行
作者：弘历
朝代：清
体裁：古风

陌桑葚落成枯杈，蓬屋咿轧鸣缲车。缲丝缕缕长且白，为织吴绫与越纱。吴绫越纱薄似雾，美人中裙裁纻布。殷勤熨帖临溪浣，惟恐纤尘或沾污。素丝素丝如君子，太初之色通表里。云胡黄黑任人为，墨子悲之良有以。
素尚斋
作者：弘历
朝代：清
体裁：古风

一雪天人喜，开韶气和盎。紫光将赐宴，藩部联情畅。待备聊从容，南台且游望。玉林中循径，晶帘前展嶂。涤目更沃心，此素实堪尚。
素尚斋
作者：弘历
朝代：清
体裁：七言绝句

三间古屋假山尖，石径嵚岑曲不嫌。未免循名心少忸，华镫一例缀楣檐。
素尚斋
作者：弘历
朝代：清
体裁：古风

下有岞崿擎，上有菁葱覆。松柏冬不凋，溪壑古尤秀。是处置书斋，素尚名诚副。而我于其间，五字亦促就。
素尚斋
作者：弘历
朝代：清
体裁：五言律诗

书斋更山上，叠磴以廊通。每仰额垂手，常钦俭率躬。野禽呼槛外，苍鹿过窗中。尼父言诗旨，玩辞义不穷。
素尚斋
作者：弘历
朝代：清
体裁：五言律诗

书斋犹在上，便与步丹梯。悦志延新趣，钦心仰昔题。泉声银凿落，树影绿玻瓈。高岭夕阳好，看时旋旋低。
素尚斋
作者：弘历
朝代：清
体裁：五言律诗

人孰无所尚，其间惟素宜。苟非务华目，庶可不纷思。林密风还度，山深凉自披。迤西有佳处，步辇向前移。
素尚斋
作者：弘历
朝代：清
体裁：五言律诗

仍步岩廊上，山斋宛在兹。古稀有二矣，祖德敢忘之。修已即为政，勤民要课时。如云敦素尚，却觉费新词。
素尚斋
作者：弘历
朝代：清
体裁：七言绝句

倚岩几架搆书斋，尚不期华素是佳。岂曰独称山水趣，化民当日寓深怀。
素尚斋
作者：弘历
朝代：清
体裁：古风

假山古亦真，山斋朴而素。拾级登岩龉，不过十馀步。书史伴清憩，所尚原吾故。司苑例缀灯，几曾银蜡炷。欲罢又未能，随时景光度。
素尚斋
作者：弘历
朝代：清
体裁：古风

假山数百年，却与真同样。历磴造虚斋，骋目心神畅。紫光将赐宴，便时此幽访。行令无非事，柔远宁靳贶。落落对古松，无易言素尚。
素尚斋
作者：弘历
朝代：清
体裁：古风

假山数百年，朴斋建其上。如在峻岭间，而又无遮望。松竹依旧森，桃柳未新放。芸窗适小坐，淡然惬素尚。
素尚斋
作者：弘历
朝代：清
体裁：七言律诗

几湾流水几桥支，岭复閒斋宛在兹。蓄目高秋原恰当，印心昔景不曾移。萧然自是朴斲好，纷彼何烦藻缋施。讵止崇情惬幽赏，风声敦俗要于斯。
素尚斋
作者：弘历
朝代：清
体裁：五言律诗

古屋创尧年，奎文宝构悬。理参从朴趣，治觉返淳贤。甄性神明境，陶情翰墨筵。淑清此埏埴，终是逊天然。
素尚斋
作者：弘历
朝代：清
体裁：古风

古松几百年，诡石几十步。䂺□�㙷间，宛转都成趣。小斋栖窈窕，俯仰得奇遇。允矣惬所尚，其尚曰惟素。
素尚斋
作者：弘历
朝代：清
体裁：古风

古松披轇轕，假山陟崚嶂。咫尺近城市，缥缈若昆阆。虚斋祇三间，畅观有万状。洒然银世界，玉京宁待访。因之兴以永，信矣素堪尚。
素尚斋
作者：弘历
朝代：清
体裁：五言律诗

太古山中室，高秋时节天。有怀惟淡泊，无物不神仙。候暖林犹翠，露繁花益鲜。却嗤芥蒂者，动说俗尘蠲。
素尚斋
作者：弘历
朝代：清
体裁：五言律诗

宛转曲廊连，书斋更据巅。攀跻忘步乏，憩坐得心便。返朴还淳处，新题旧咏联。欲因识岁月，那可默而旋。
素尚斋
作者：弘历
朝代：清
体裁：七言绝句

居在前而斋在后，由居拾级乃登斋。恬如以造素之境，次第工夫圣者怀。
素尚斋
作者：弘历
朝代：清
体裁：古风

屧步上岩廊，斋搆岩平处。穷幽乃得旷，是可会理趣。朱补格物章，贯通无不具。后圣契先贤，颜斋曰尚素。于心祛纷驰，于境得絜矩。如舜恭南面，万几举而措。
素尚斋
作者：弘历
朝代：清
体裁：五言律诗

屧步陟岩廊，书斋芸缥缃。是中趣无尽，此外更何蘉。带水动非急，襟山静不忙。如将绎隩要，前殿两言详。
素尚斋
作者：弘历
朝代：清
体裁：五言律诗

山廊拾级上，屧步却犹能。高则望延远，静斯清最胜。诗多已自厌，兴至复频仍。素尚原如此，或非大不应。
素尚斋
作者：弘历
朝代：清
体裁：五言律诗

岩廊重攀陟，文席小栖迟。山夏还依旧，松风特相宜。乘閒堪缀墨，触景忆含饴。两字钦心绎，千秋教意垂。
素尚斋
作者：弘历
朝代：清
体裁：五言律诗

年年临素尚，即此岂非贪。数岁近馀二，题檐并是三。罢吟指归政，习静拟眠庵。谩谓岩廊迥，扶筇或尚堪。
素尚斋
作者：弘历
朝代：清
体裁：五言律诗

拾级回廊上，毕穷前后斋。更高目斯豁，尚素意尤谐。树密不遮户，草生直到阶。当年斯示俭，聪听敢违乖。
素尚斋
作者：弘历
朝代：清
体裁：古风

拾级步岩磴，斋屋岩之上。松篁无俗颜，泉石有奇状。贞元递嬗代，物意知所向。大块运化工，夫岂劳心匠。静坐参天倪，澹然协素尚。
素尚斋
作者：弘历
朝代：清
体裁：七言绝句

拾级犹饶百步攀，坐开窗户俯林关。问予素尚于何是，祇在青山绿树间。
素尚斋
作者：弘历
朝代：清
体裁：五言律诗

拾级陟回廊，据床坐素堂。岚光飞翠迥，松籁落空凉。会景忘今昔，潜心究缥缃。尚哉知礼后，得矣起予商。
素尚斋
作者：弘历
朝代：清
体裁：五言律诗

斋接永恬居，相望前后庐。磴廊斜转上，岩牖朗开虚。得趣景殊状，题名义各胪。要同归静观，一致每欣于。
素尚斋
作者：弘历
朝代：清
体裁：古风

斋更居之巅，回廊攀以上。愈高斯愈豁，耸目欣萧朗。鸣禽语殷勤，友鹿来三两。山花雨后开，山蝶大于掌。物具天然趣，夫谁劳意想。素固匪因缘，尚亦岂勉强。今日适清閒，栈蹊向西往。
素尚斋
作者：弘历
朝代：清
体裁：古风

斋更搆高坡，岩廊拾级上。据迥望斯遥，近远供清赏。峰非雕刻工，林岂渲染强。是素诚尚哉，天然自涵养。内圣与外王，一致非殊两。载瞻楣之额，圣意所包广。
素尚斋
作者：弘历
朝代：清
体裁：古风

斜廊将百级，斋乃搆其上。济胜步忘疲，居高目宜望。凸巘与凹壑，无所逃形状。岂藉繁藻缋，真存太古样。因之坐成久，心焉惬素尚。
素尚斋
作者：弘历
朝代：清
体裁：古风

曲径称步延，朴斋足兴遣。素尚我所名，山庄实数典。塞外彼致易，苑中斯逢鲜。趯台金碧辉，胜朝遗迹辨。欲问录春明，二者孰为善。
素尚斋
作者：弘历
朝代：清
体裁：五言律诗

更拾丹梯上，有斋素尚颜。东西带碧涧，南北峙青山。尘俗自应远，华嚣不藉闲。讵惟供性赏，政教每因关。
素尚斋
作者：弘历
朝代：清
体裁：古风

有梅植㿽馥，有竹拂檐青。梅竹契素尚，不愧称双清。木几平而方，纸窗暖且明。华镫此弗缀，芸编伴閒情。墙外爆竹喧，节前例可听。
素尚斋
作者：弘历
朝代：清
体裁：五言律诗

朴斲冠峥嵘，云窗幽且明。琴书无不备，几研有馀清。春夏秋冬景，飞潜动植情。于斯设絜矩，吾独取匡衡。
素尚斋
作者：弘历
朝代：清
体裁：五言律诗

朴斲据峥嵘，书筵洁以清。覆檐多古树，亚缶亦春英。抚节怀生物，言诗契淡情。华镫看在架，微愧此循名。
素尚斋
作者：弘历
朝代：清
体裁：五言律诗

朴棁曾非藻，幽斋雅欲仙。松间觅云径，石罅眄壶天。雨足花喷麝，风过鸟递弦。愁中久抛置，今得稍周旋。
素尚斋
作者：弘历
朝代：清
体裁：五言律诗

梯岩叠石磴，其上覆云廊。拾级阴森处，轴帘前后堂。近非费物力，高可挹山光。题额相辉映，绎思垂训长。
素尚斋
作者：弘历
朝代：清
体裁：古风

步廊升石阶，书斋据山上。举首仰奎文，两言额素尚。万山呈绘事，后素示心匠。钦哉羲蕴深，内圣外王量。
素尚斋
作者：弘历
朝代：清
体裁：五言律诗

永恬居后斋，百级拾廊阶。既迥眺因远，当秋揽总佳。不迁谷神景，恒识圣人怀。返朴关行政，勤思六宇皆。
素尚斋
作者：弘历
朝代：清
体裁：五言律诗

永恬居后斋，高以朴为佳。便拾云廊级，遂登山馆阶。昔今消一瞬，图史静恒偕。楣勒双文额，惟深敬仰怀。
素尚斋
作者：弘历
朝代：清
体裁：五言律诗

湖石叠峥嵘，攀跻数武争。树皆古所种，斋据亩之平。不合陈长物，惟堪怡静情。山庄缅昔额，敦朴教垂精。
素尚斋
作者：弘历
朝代：清
体裁：古风

瀛台金碧辉，淑清泉石邃。泉石大家四，金碧将军二。画品有定评，奚烦重致议。所以临西苑，淑清必一至。倚岩架朴斲，古树围蓊萃。迸水流不冰，诡峰飞欲坠。斋名取山庄，敬识圣人意。崇情返朴真，浇习防浮伪。两言契葛亮，六策怀贾谊。用当座右铭，浴德期纯粹。
素尚斋
作者：弘历
朝代：清
体裁：古风

石径既砟硌，林岩复吞吐。假山似真山，祇以阅岁古。其巅有朴斋，诚为尚素所。书史足徘徊，兴致自鼓舞。却见缀檐灯，咄哉安用许。
素尚斋
作者：弘历
朝代：清
体裁：五言律诗

素尚以何名，茂林峻岭清。几无俗物置，架有古经横。到则澄尘念，仰惟缅圣情。训贻在恭俭，渠为豫游行。
素尚斋
作者：弘历
朝代：清
体裁：古风

素尚仰奎文，垂训在敦朴。朴者俭之邻，与奢宁此笃。仲尼云克已，老聃美知足。讵祇修身尚，政要不待卜。然而今之秋，内外庆典缛。等度奢俭间，未免增自恧。
素尚斋
作者：弘历
朝代：清
体裁：古风

素尚尚在已，尚素素在彼。一二二而一，其实无彼此。个中实频来，绎义惟切已。然而频有言，亦觉尚辞矣。
素尚斋
作者：弘历
朝代：清
体裁：古风

素尚接永恬，必由回廊陟。聊乘一时间，那惜双步力。然匪穷游兴，实用缅先式。盖欲恬心者，宜以素为则。居安斯礼复，去华在已克。堪以注鲁论，永言识渊德。
素尚斋
作者：弘历
朝代：清
体裁：五言律诗

节棁非山藻，林岚近梠扉。延怀疑月窟，触目畅天机。秋景正寥泬，爽风落翠微。淑清此数典，尚志仰前徽。
素尚斋
作者：弘历
朝代：清
体裁：古风

诘屈山径幽，绿云蔚其上。线天中得路，到斋却寥旷。向来延缘处，历历都在望。五楹所虚受，峰峦乃万状。偶此寄崇情，于焉惬素尚。
素尚斋
作者：弘历
朝代：清
体裁：五言律诗

轩楹无藻饰，图史有芸香。示后惟钦禹，起予宁待商。野花似兰馥，幽籁过松凉。行饭辞轻辇，攀登百级强。
素尚斋
作者：弘历
朝代：清
体裁：七言绝句

逐处由来贮缥缃，山斋即是读书堂。循名于此宜何在，义在中庸十四章。
素尚斋
作者：弘历
朝代：清
体裁：古风

风劲树叶稀，秋深涧流细。尽扫丹翠纷，全露峰峦致。岩居宛委藏，涧道崎岖试。骋怀烟霞标，游目尘嚣外。素尚亦频来，兹焉契真义。
素尚斋
作者：弘历
朝代：清
体裁：五言律诗

飞廊陟岩磴，上复有书斋。既是无俗尚，因之惬素怀。山禽寂窥户，梨实落鸣阶。虽则片时坐，永言意托佳。
素尚斋即事
作者：弘历
朝代：清
体裁：五言律诗

右坛祭事蒇，移驾转西墉。礼服于斯易，閒斋到以重。石苍犹古态，柏翠入春浓。素尚真相洽，暇希暖席逢。
素尚斋即事书怀
作者：弘历
朝代：清
体裁：古风

优雨既云沾，间霁即为喜。如兹情弗定，期尽善过矣。适吟千尺雪，尚在浽㵟里。乘便入西谷，陟冈雨亦止。肩舆披翠微，素尚近尺咫。前日自西降，永恬在斋底。一憩便舆行，未暇留句此。今日由东升，斋题合补是。圣训恒仰怀，尚素即克己。克己贯知足，弗辱老氏旨。似我勤劳人，无定忧喜委。更难曰知足，自哂自惭尔。
素尚斋即景
作者：弘历
朝代：清
体裁：七言绝句

脩竹苍松积雪滋，庭花耐可迟芳蕤。天工绘事言诗似，尚素原为酝酿时。
素尚斋即景
作者：弘历
朝代：清
体裁：七言律诗

萧萧落叶下亭皋，入牖峰棱瘦且高。尽洗铅华归素尚，顿捐色相得真陶。五三了可参幡盖，咫尺那须想濮濠。结习由来未忘却，率因即景一摛毫。
素尚斋叠去岁韵
作者：弘历
朝代：清
体裁：五言律诗

迥廊仍拾级，恋景岂非贪。未肯字停五，依然韵叠三。山深凉满谷，茅密径铺庵。剩此书一幅，明年绝笔堪。
素尚斋口号
作者：弘历
朝代：清
体裁：七言绝句

石磴盘旋陟翠微，窗明书屋烘春晖。少年于此披芸者，瞥眼而今号古稀。
素尚斋小憩
作者：弘历
朝代：清
体裁：古风

胪传蒇鸿仪，夏凊询慈履。于焉返御园，更衣取便迩。黼芾入山林，笑未能免矣。雨后峭茜佳，石激声更美。书堂栖嵚嵜，素尚宗尧旨。西苑及仙庄，何必分彼此。怡神既远尘，得句亦戒绮。士习与文风，斯之系深企。
素尚斋戏叠癸丑韵
作者：弘历
朝代：清
体裁：五言律诗

丑年偻指数，百半九犹贪。瞬眼祇如一，拈须今逮三。自兹拟绝笔，不厌再临庵。傥至默然去，空斋笑信堪。
素尚斋更衣小憩
作者：弘历
朝代：清
体裁：七言绝句

舆转西华晓气清，池荷岸柳露光晶。每因路便更朝服，素尚诚无负雅名。
素尚齐
作者：弘历
朝代：清
体裁：五言律诗

岩龉中得路，菁葱处有斋。初春欣始遇，一雪与增佳。泉瑟玉为瑟，松钗银作钗。檐题称素尚，果是副名怀。
素心堂
作者：弘历
朝代：清
体裁：五言律诗

书堂最为古，秋令又而今。松竹自良友，缥缃实素心。荷风清拂座，蕙露馥濡襟。散步延幽赏，莎蛩三两吟。
素心堂
作者：弘历
朝代：清
体裁：古风

溪堂号素心，素心见于何。敬天凛明旦，祈年祝时和。爱民廑向隅，勤政励无颇。斯为四大端，恒虞有错讹。宵旰之弗遑，徒斯景物罗。五十年光阴，阶前逝水过。
素心堂有感
作者：弘历
朝代：清
体裁：五言律诗

春意又依依，春堂坐载晖。芸编披古道，梅缶护清馡。静阅今和昔，难评是也非。人同素心者，祗觉迩来稀。
素心堂有感并书以赐大学士嵇璜
作者：弘历
朝代：清
体裁：五言律诗

素心含内外，有志亦须陈。书史以脩已，股肱用治民。尊闻则何有，作古已看频。孰不高年硕，高年鲜旧邻。
素心堂漫题
作者：弘历
朝代：清
体裁：古风

人孰无素心，其人本不少。孰知七十年，侵寻我已老。讲学及咨政，鲜可同怀抱。谓人弗如巳，厥过复不小。偶来坐堂中，摛笔难成藻。
紫云洞
作者：弘历
朝代：清
体裁：七言绝句

妙智庵傍紫云洞，冬恒温暖夏恒凉。不常中可其常见，齐物篇曾著有庄。
紫云洞
作者：弘历
朝代：清
体裁：七言绝句

黄龙带左栖霞右，牝洞居然据路中。未可鸣鞭过弗入，春风坐似拂秋风。
紫云洞作
作者：弘历
朝代：清
体裁：古风

昔向画中读，今从画里游。是日颇暄热，入洞凉风飕。栖霞待举步，黄龙漫回头。非我屡耽咏，率以记里邮。
紫云洞口号
作者：弘历
朝代：清
体裁：七言绝句

春暄攀陟汗流浆，牝洞入才迫体凉。却上丹梯不数武，转温仍欲换衣裳。
紫光阁写功臣像及诸战图毕集宴落成爰赋六韵仍叠四章·其一
作者：弘历
朝代：清
体裁：五言排律

阁就胜朝址，图标昭代勋。格惭虞帝羽，数过汉时云。大造无私佑，诸臣实尽勤。五年劳突将，此日幸休军。有觉上林表，斯干液水濆。落成缘戢武，锡宴重摛文。
紫光阁写功臣像及诸战图毕集宴落成爰赋六韵仍叠四章·其三
作者：弘历
朝代：清
体裁：五言排律

伊犁征不战，五月已成勋。将谓业安石，谁知事幻云。驱驰常廑远，擘画不辞勤。最恨库车辙，深虞黑水军。转旋叨昊縡，仍执竟淮濆。始末亲筹笔，其观勒壁文。
紫光阁写功臣像及诸战图毕集宴落成爰赋六韵仍叠四章·其二
作者：弘历
朝代：清
体裁：五言排律

建置惟旌绩，运筹匪诩勋。永期纪劳勚，宁为赏烟云。保大天垂贶，开遐予敢勤。帑原出内库，督未命将军。抡武驻冬日，庆成临沼濆。诘戎求世德，宝训揭鸿文。
紫光阁写功臣像及诸战图毕集宴落成爰赋六韵仍叠四章·其四
作者：弘历
朝代：清
体裁：五言排律

卫拉劳前烈，重华与放勋。敢云成不日，惟凛望如云。载先传柑宴，允嘉荷戟勤。归春舞干旅，洗雨伏波军。风嫩中和乐，冰酥太液濆。赓歌鸳鹭侣，可以共论文。
紫光阁宴外藩即事成什
作者：弘历
朝代：清
体裁：七言律诗

外藩恩宴例初年，协洽情宜与众联。共庆蚕登稻昌卜，合教乐备礼明宣。促成宴什榜邻旧，将写战图庑展前。两纪崇勋藉舆力，恻然意觉胜欣然。
紫光阁宴外藩即事有咏
作者：弘历
朝代：清
体裁：七言律诗

层构光春淑气含，南瀛北漠例恩覃。壁图历阅犹生惕，阁绩频标岂易谈。外域大功成者六，内潢小丑弃其三。持盈保泰惟今日，虔祝风和及雨甘。
紫光阁宴罢小憩悦心殿作
作者：弘历
朝代：清
体裁：五言律诗

赉筵有馀暇，琼岛便途临。即此期名副，无他可悦心。历观题与咏，倏阅昔和今。仿佛松杉杪，英英欲作阴。
紫光阁小宴外藩即席得句
作者：弘历
朝代：清
体裁：七言律诗

庚岁山庄庆毕来，辛年紫阁免番回。西昆北漠兹均集，东澥南瀛许并陪。示惠连情岂虚尔，持盈保泰益殷哉。楣间题额从头阅，惟慎宁徒逞赋才。
紫光阁曲宴即席成什
作者：弘历
朝代：清
体裁：七言律诗

紫阁筵开迓始春，每教卜日先于人。民安物阜期引翼，北漠西戎仰集鳞。众土司都欣得所，两金川那更侵邻。战图左右陈前庑，叨沐天庥倍敬寅。
紫光阁曲宴外藩即席得句
作者：弘历
朝代：清
体裁：七言律诗

北漠西昆毕觐正，紫光宴赉典依成。乘阳讵止行时令，施惠端因联众情。花舞簇为太平字，乐音奏出徵韶声。寰区清宴胥和乐，抚此尤殷戒满盈。
紫光阁曲宴外藩即席得句
作者：弘历
朝代：清
体裁：七言律诗

廊展前楹布席宽，果然逯绘战图观。联情虽合此中外，效力那忘彼纠桓。将是承筐祇循例，及陈凯宴此真欢。鐻鍝近已习生痘，綵服欣看捧爵盘。
紫光阁曲宴外藩即席得句
作者：弘历
朝代：清
体裁：七言律诗

昆西漠北共朝趋，三接联情惠有孚。筵列雕盘装粔籹，茵连华服逮鐻鍝。辰良日吉荅韶令，长治久安怀永图。燕语家人宁藉译，却非吁咈与都俞。
紫光阁曲宴外藩即席得句
作者：弘历
朝代：清
体裁：七言律诗

行庆新正例绍前，承筐兼以渥恩宣。初犹黄道张毡幄，今率紫光肆绮筵。共迓春禧占谷日，更欣雪色积琼田。升平曲宴联中外，周览壁图尚惕然。
紫光阁曲宴外藩即席成什
作者：弘历
朝代：清
体裁：七言律诗

层阁紫光太液滨，外藩曲宴锡昌辰。礼非元会朝仪肃，情洽联茵燕语申。需雅还同笳吹奏，承筐别继列觞陈。上正三节宜行庆，抚序垂衣倍敬寅。
紫光阁曲宴外藩即席成句
作者：弘历
朝代：清
体裁：七言律诗

紫光曲宴远情联，戊巳曾经罢二年。可再停筵众颙若，勉教御座越悽然。顺时八举斟风俗，列席三巡侑管弦。和乐不忘诘戎意，战图两壁绘金川。
紫光阁曲宴外藩并回部诗以志事
作者：弘历
朝代：清
体裁：七言律诗

值岁外藩入觐颜，新增伯克序年班。四方来贺诚非易，三接推恩未可删。筐篚两厢颁等第，鱼龙百戏斗斑斓。西师绘壁思群力，敢曰折冲尊俎间。
紫光阁曲宴外藩纪事
作者：弘历
朝代：清
体裁：七言律诗

外藩曲宴锡初正，皇考垂庥例奉行。西苑御园黄幕张，平回定准紫光成。百朋有秩逮遐壤，三接无非洽下情。百岁熙和逢岁稔，执规惟益慎持盈。
紫光阁曲宴外藩纪事
作者：弘历
朝代：清
体裁：七言律诗

柷声三作翕如随，琴上春温动檿丝。中外一家宜恺乐，耕桑九服正熙怡。紫光佳话从今纪，丰泽恩筵合此移。戢武毋忘诘戎戒，皇清奕叶奉天禧。
紫光阁武试
作者：弘历
朝代：清
体裁：七言律诗

承平讵止廑脩文，武备兼抡桓赳群。宿雾渐开凝紫翠，凌烟初试会风云。画正命中皆双羽，觲角能弯率百斤。正是需材喻设燎，弃繻何必学终军。
紫光阁落成锡宴即席得句
作者：弘历
朝代：清
体裁：七言律诗

落成勋阁液池滨，广宴都陪宣力人。幸际时休颂照烛，宜联句亦引垂绅。嬉文恬武由来戒，保泰持盈一再申。旭日春云欣协象，祥花滋麦冀沾频。
紫光阁落成锡宴联句
作者：弘历
朝代：清
体裁：七言排律

例举云台绘紫光，忠勤集事表臣良。落成开宴迓新祉，列坐酬庸逮远疆。旧腊田家登上瑞，元辰太史奏奇祥。群依黼座瞻尧舜，仰识神功迈汉唐。每奉庙谟钦荡荡，近承天语听琅琅。追随剑履惭调燮，领袖衣冠忝赞襄。讵以遭逢矜早达，所欣运会协时康。三朝全盛咸亲觏，奕世殊恩尚未偿。乘鄣昔曾邀帝鉴，备藩今复叩仙阊。朝正快睹车书集，系赞长留姓氏香。献岁迎禧才翼日，称觞纳庆答初阳。休嘉砰隐聆韶乐，㬅衍联翩耀彩装。此际宸欢昭豫顺，五年圣算荷精详。终资虎旅能腾跃，犹记狐群妄跳踉。为效三驱擒狡兔，敢言一矢走天狼。乾坤广大超前牒，日月光华纪太常。肺腑蒙恩深雨露，股肱宣力厉风霜。远人向化环干羽，壮士还家脱裲裆。旧隶职方皆属国，新徕疏勒是名王。翚飞秩秩尊三殿，虓阚桓桓表四厢。卫霍较功心彼恧，鄂褒传照气斯扬。独抡同志萧居首，遍写英姿阎擅场。貌得弓刀增飒爽，拥将旌旆俨飘飏。格登扫孽雷轰阵，拔达搜逋电掣芒。收尽龙沙归五服，摛成凤藻汇千章。市通普尔泉流广，珍献和阗玉佩锵。汗马籋浮俱大赤，羽林擢萃尽中黄。星弧遥詟雕题国，月�全平爰剑�。蒲海瞻云呈碧琯，瑶图益地启珠囊。渠胥置驿只双堠，都尉宜禾千万箱。征战昔原师武力，咏歌今属翰文长。重华联句欣堪继，丰泽来游乐未央。燕帖楣编银凿落，蚖膏灯缀玉琤珰。插桃分竹词先就，撒荔传柑席待张。醲浃前宵蓝尾酒，甘馀隔昔胶牙糖。庑珉授简叨荣遇，殿墄连茵慰企望。照眼琉璃迎旭耀，举头翡翠切云翔。雪随绣伞花萦砌，烟袅金炉篆拂墙。琼岛晴容浮菡萏，趯台霞彩叠鸳鸯。九华舄奕凝松栋，三素轮囷绕杏梁。经始匪同麟阁建，饰陈祇就液池旁。脍川潜臛云飞馔，㪺玉腴斟金瀣浆。橦竦都卢争撇捩，队撑角抵互低昂。雕珂盘马骧骐骥，锦字衔书舞凤凰。僸佅兜离谐律吕，摩诃敕勒叶丝簧。捧觥效祝乌罗护，鞠�输忱没谨忙。鞮鞻婆娑陈右部，蒲萄磊砢进西凉。辛盘乍簇春初吉，甲观宏开日用刚。递擘芸笺陪给扎，跽擎文绮喜承筐。唐花烂漫枝交亚，虞舞缤纷袖颉颃。粘壁阵图纪劳勚，堆盘贡果浥芬芳。止戈永志皇乾佑，载笔难名圣德滂。笑说平戎誇颉利，陋闻奉使艳陈汤。八纮旋拱星从斗，六幕提携网在纲。画室具仪裳济济，歌钟彻响簴趪趪。黄神鼓奏喧铙吹，白阜屏排灿缥缃。雁碛从今休铁骑，龙庭几度晋银獐。万年仁寿重申命，一曲升平载笃庆。保大定功威震叠，蠲租赐复惠汪洋。銮坡入觐逢晨贺，象译驰函幸岁穰。禀朔大宛参鹭序，值班回部接鸳行。西瀛北界一家合，求治图安敬不遑。
紫光阁赐宴即席得旬
作者：弘历
朝代：清
体裁：七言律诗

东朝鲜尚斛安南，西竺北藩新旧覃。四讫敢言声教广，一堂欣看礼仪谙。抚兹泰保念愈惕，戒彼丰亨语不惭。深幸八旬身体健，需云晋日接能三。
紫光阁赐宴外藩作
作者：弘历
朝代：清
体裁：七言律诗

北漠一家久号宾，西瀛贺岁有陪臣。宜颁厚赉嘉诚悃，共列芳筵接燕申。酒止三巡非既醉，酪斟重沃寓含醇。御园指日临嘉夜，载看烟花万树新。
紫光阁赐宴外藩作
作者：弘历
朝代：清
体裁：七言律诗

紫光晓日射觚棱，嘉宴屏藩例事仍。纵目宜农积冬雪，殷心保泰凛春冰。汉陲新部胥仪熟，台峤生番许惠承。德薄惭蒙天贶屡，两番战胜又图增。
紫光阁赐宴外藩作
作者：弘历
朝代：清
体裁：七言律诗

首祚迎禧宴紫光，茵联新旧列藩王。并宣回部亲询政，亦召陪臣手赐觞。霍罕谢愆脱逋宥，廓喀归顺罢兵强。战图又得重增册，天眷十全敬益蘉。
紫光阁赐宴外藩即事书怀
作者：弘历
朝代：清
体裁：七言律诗

准夷回部及金川，三捷都蒙天佑全。勒以战图一已凛，纪之诗律众臣贤。回思安自危获此，岂肯乐斯忧忘前。瀛漠笮邛春宴共，持盈惟益惕衷渊。
紫光阁赐宴外藩即事有咏
作者：弘历
朝代：清
体裁：七言律诗

外藩轮岁觐新正，例有恩筵示惠荣。久罢池边张广幕，仍因岸侧搆层甍。六清赐醴迓春祉，四壁绘图告武成。礼乐虽云聊暨备，惕乾敢曰此升平。
紫光阁赐宴外藩即席得句
作者：弘历
朝代：清
体裁：七言律诗

嘉宴紫光启洗春，明廷卜画列联茵。东西南北贺来萃，岁月日时福迓申。诗与战图观以旧，捷由驿奏盼重新。绮筵即景馀三咏，逮丙欣应属后人。
紫光阁赐宴外藩即席得句
作者：弘历
朝代：清
体裁：七言律诗

新正庆赏例施行，紫阁瑶光初旭晶。卜昼酒惟一巡遍，宣春乐亦八音呈。相娱讵止乘时令，嘉惠多因联远情。壁勒战图思往绩，逾年征缅底迟成。
紫光阁赐宴外藩即席成什
作者：弘历
朝代：清
体裁：七言律诗

柷起中和奏乐韺，肆筵紫阁午曦明。底须九�遵朝典，惟是三巡联众情。新附乌孙来北漠，旧班雁仆熟西瀛。抚兹敢曰能开创，益切冰渊惕守成。
紫光阁赐宴外藩叠去年题句韵
作者：弘历
朝代：清
体裁：七言律诗

正节欣逢天泽行，池冰铺雪闪光晶。筵开紫阁诸藩侍，乐奏彤墀万舞呈。巡酒都遵令仪什，听歌敢忘敕几情。骠蛮归命王师返，亦可云然告武成。
紫光阁赐宴外藩并荷兰国使臣作
作者：弘历
朝代：清
体裁：七言律诗

紫光阁纪武成功，幸得十全天眷蒙。新旧屏藩典属叙，六旬庆贺荷兰同。农田有兆雪积厚，节候因迟春未融。中外熙和诚盛事，居诸示象惕丛衷。
紫光阁赐宴外藩得句
作者：弘历
朝代：清
体裁：七言律诗

紫光朝旭射斑斓，赉宴俶春例有颁。都土进京以身熟，笮邛入席值年班。执规惟是廑行令，柔远那能言闭关。抚此人归天与际，益思保泰守成艰。
紫光阁锡宴外藩作
作者：弘历
朝代：清
体裁：七言律诗

紫光春宴肇嘉徵，嗣子同临示惠应。各国南西来辐辏，外藩东北拟孙曾。历观帝史今与古，独沐天恩战且兢。一字敬哉家法凛，期之弈叶永钦承。
紫光阁锡宴外藩并各回部即席得句
作者：弘历
朝代：清
体裁：七言律诗

紫阁高骞黄幕低，旧藩新部贺正齐。宜颁湛露联疏逖，恰看卿云蔚配藜。德愧众星拱北极，疆踰大夏译东鞮。谩询计里为多少，拔达克山西更西。
紫光阁锡宴联句
作者：弘历
朝代：清
体裁：七言排律

紫阁重辉劳凯师，自兹春宴率于斯。旧藩列坐新伻接，豹旅分曹鹭序随。宴落早赓云缦咏，朝正常谱露瀼诗。觐光逮万有千岁，拱极合四十九旗。况有名王徕颉利，更通荒徼越龟兹。行依宾雁春回塞，贽叠琛鹣晓拜墀。殿壁麟图功罕匹，苑瀛鱼藻地相宜。武成一自翚飞奂，丰泽无烦凤帟垂。峰跋昆崙循峤道，海寻蒲类验潮期。东风先报霄干吕，北斗刚逢月指寅。哈萨克三汗内附，爱乌罕一使初驰。金花笺噜克霭表，赭汗骢额色披骙。拔达山仍输韎�，霍韩部亦效权奇。爻闾四比传趋蚁，散秩同途代展葵。阊阖晨开天詄荡，仪锽晴耀日棽丽。鸿胪九�班随虎，象译千重陛夹螭。职贡绘嗤摹立本，早朝句陋和王维。阶前干羽瞻还□，堂上笙镛听共怡。宣对不违颜咫尺，归诚何敢味差池。慰询通俗联疏逖，和乐同人示惠慈。午夜且迟陈火戏，液池犹可试冰嬉。旭光渐入舒长候，韶景初临郁蔼时。棼橑钱衔垂棘璧，槫桑木烛鞠陵曦。三番花数经旬递，七种蔬看诘旦治。图启元辰庸作载，书占甲子屡丰绥。彤闱左个青阳转，紫闼西华翠䍐移。铙吹导舆砰岌峇，钩陈环葆颎葳蕤。径分琼岛云方叆，桥对金鳌冻迨凘。兰泛光萦炉馥桂，柳稊烟亚盖凝芝。轻貂候仗排连襼，回鹘迎尘伏冒耏。帕尔西文言呐呐，得斯挞帽首嶷嶷。仰流自集非招致，食野相将岂絷縻。延蔓三阶交绮属，璘㻞四座接茵比。炙行臇臛兼膰脍，饵荐餦餭与�餈。挏乳腻浮青玉碗，胶饧醲渍烂银匙。陪臣怀核昭恭悃，卫士传餐洽宠私。绰尔多歌将进酒，阿思满祝大来釐。铿訇钧乐招音绎，綷䌨铢衣舞队襹。汉伎鱼龙跳八丈，唐花跗鄂匝千枝。声翻僸佅缘橦幻，种别蒲萄喂肉遗。笑脸于思共凫藻，虔心鞠�式鸿仪。调停底藉东西幕，燕衎均颁伯仲卮。囊挈镣镠爰赉以，幄罗筐篚俾承之。罽裳饫泽荣逾衮，鬈貌铭欢感浃肌。众庶惟祺生啿啿，太牢既飨乐熙熙。兰台史昔惭留志，子墨卿今恧骋词。凿空使骞行未到，滑稽臣朔语难支。一家中外涵圜煦，泰始訢訚普阜滋。受辑共球来莫不，报言瑶玖尚乎而。德咸若是其敷福，颂庶几哉勿忘规。栈谷梯山怜慕化，薄来厚往沛恩施。八埏萃庆承夫佑，一意持盈慎已思。
紫光阁锡宴联句召大学士并成功将佐及内廷翰林等至重华宫茶宴得诗二首·其一
作者：弘历
朝代：清
体裁：七言律诗

春宴今年事倍豪，重华循例引词曹。蒇功自是资提戟，联句何妨有捉刀。駹已从而笮已定，乐斯淑以礼斯陶。莫教容易看嘉会，去岁攻围正尔劳。
紫光阁锡宴联句召大学士并成功将佐及内廷翰林等至重华宫茶宴得诗二首·其二
作者：弘历
朝代：清
体裁：七言律诗

联情贺祚有前闻，岂是无端宴乐勤。祇以茶行弗用酒，亦如武偃必脩文。松撑雪干连冬喜，梅放春葩迎午芬。咨尔规应过于颂，体予惧实胜乎欣。
紫光阁阅武举
作者：弘历
朝代：清
体裁：七言律诗

文会春场武会秋，初冬亲试技观尤。干城固系心所蕴，扛石原分力不侔。舍此亦无他术取，抡今或备异时酬。临轩惟冀真材得，讵止区区典故修。
紫光阁阅武举射
作者：弘历
朝代：清
体裁：五言律诗

抡才临别苑，射策对明廷。养士百年久，干城九塞宁。雕弓悬满月，羽箭迅流星。为问赳桓辈，能通黄石经。
紫光阁阅武举射
作者：弘历
朝代：清

抡材临别苑，射策对明廷。养士百年久，干城九塞宁。雕弓悬满月，羽箭迅流星。为问赳桓辈，能通黄石经？
紫兰
作者：弘历
朝代：清
体裁：七言绝句

九畹难从楚客徵，夺朱那虑鲁论憎。莳盆还惹都官笑，恰是袈裟赐紫僧。
紫峰阁
作者：弘历
朝代：清
体裁：七言绝句

一峰杰竖众崖巅，绚霭凝岚秀扑筵。不是匡庐瀑帘侧，也应名托李青莲。
紫峰阁
作者：弘历
朝代：清
体裁：七言绝句

峭拔高峰生紫烟，峰颠松柏见齐年。三间小阁开窗对，太华何殊玉井莲。
紫泉行宫十咏 其一 敞轩
作者：弘历
朝代：清
体裁：七言绝句

一区行馆县城南，路近因之早驻骖。十景向来率留咏，无妨次第与全探。
紫泉行宫十咏 其一 敞轩
作者：弘历
朝代：清
体裁：七言绝句

东幸南巡路必经，行宫朴斲耐居停。敞轩雅称觐畺吏，民隐咨诹子细听。
紫泉行宫十咏 其一 敞轩
作者：弘历
朝代：清
体裁：七言绝句

千秋一水带新城，变紫伊谁浪与名。稍葺行宫省驼力，疏轩早见敞三楹。
紫泉行宫十咏 其一 敞轩
作者：弘历
朝代：清
体裁：七言绝句

回跸保阳取路便，行宫一宿小留连。敞轩喜近清和候，骋目新林绿欲全。
紫泉行宫十咏 其一 敞轩
作者：弘历
朝代：清
体裁：七言绝句

情知别馆县城南，朴斲欣堪税六骖。三架轩楹教豁敞，为宜春色个中含。
紫泉行宫十咏 其一 敞轩
作者：弘历
朝代：清
体裁：七言绝句

敞轩曾不设窗棂，游目无遮惬性灵。前岁五台经返跸，隔年复此翠华停。
紫泉行宫十咏 其一 敞轩
作者：弘历
朝代：清
体裁：七言绝句

敞轩都不设窗棂，兹日于兹适可停。略弗觉寒微觉暖，寻思俶律正回青。
紫泉行宫十咏 其一 敞轩
作者：弘历
朝代：清
体裁：七言绝句

朴斲三间额敞轩，方昌春色已臻繁。坐来别有会心处，艺祖辟门旨共存。
紫泉行宫十咏 其一 敞轩
作者：弘历
朝代：清
体裁：七言绝句

节逮清和昼暖长，紫泉一宿适徜徉。春迟入夏需两日，恰合敞轩纳嫩凉。
紫泉行宫十咏 其一 敞轩
作者：弘历
朝代：清
体裁：七言绝句

轩楹絜矩思方寸，敞实近公閟近私。言行惟期天下见，讵因缀景漫名斯。
紫泉行宫十咏 其一 敞轩
作者：弘历
朝代：清
体裁：七言绝句

遵渤重斯驻紫泉，巡南景概忆前年。敞轩所喜如予意，露冕观民一例然。
紫泉行宫十咏 其七 鱼罾
作者：弘历
朝代：清
体裁：七言绝句

今岁春迟湖尚冰，何尝倚岸置鱼罾。有名无实翻成当，里革谠言忆读曾。
紫泉行宫十咏 其七 鱼罾
作者：弘历
朝代：清
体裁：七言绝句

傍岸鱼罾置碧浔，无鱼亦自觉怡心。本来缀景供诗料，那为寻常溉釜鬵。
紫泉行宫十咏 其七 鱼罾
作者：弘历
朝代：清
体裁：七言绝句

几个閒鳞泳碧漪，乐乎否也任其为。知非自致由人致，虽设鱼罾却弗施。
紫泉行宫十咏 其七 鱼罾
作者：弘历
朝代：清
体裁：七言绝句

岸侧罾竿依例陈，凭观宁为获鲜鳞。引予一晌怀惭处，嘉梦难同渭水滨。
紫泉行宫十咏 其七 鱼罾
作者：弘历
朝代：清
体裁：七言绝句

春冰未可试鱼罾，虚置湖边失所能。一宿宁须多缀景，拈毫惟道不相应。
紫泉行宫十咏 其七 鱼罾
作者：弘历
朝代：清
体裁：七言绝句

水清闻道自无鱼，渔具过多亦此如。作俑问从谁氏始，陆皮斯责岂逃诸。
紫泉行宫十咏 其七 鱼罾
作者：弘历
朝代：清
体裁：七言绝句

渔罾点缀置湖边，不动微风影漾鲜。却是澄清直见底，无鱼因悟理应然。
紫泉行宫十咏 其七 鱼罾
作者：弘历
朝代：清
体裁：七言绝句

渚畔鱼罾得所偿，丰于竿钓俭于纲。若非云水沧浪意，子莫执中底足长。
紫泉行宫十咏 其七 鱼罾
作者：弘历
朝代：清
体裁：七言绝句

鱼有鱼无弗问其，临渊喻政絜深思。笑他依例罛罾设，来往多年未一施。
紫泉行宫十咏 其七 鱼罾
作者：弘历
朝代：清
体裁：七言绝句

鱼罾不啻几遭吟，曾未烹之试釜鬵。设拟仲舒策中喻，对之惟觉愧于心。
紫泉行宫十咏 其七 鱼罾
作者：弘历
朝代：清
体裁：七言绝句

鱼罾虽设任其常，濊濊从来施未遑。讵是当春博爱物，恐人疑议曰如棠。
紫泉行宫十咏 其三 镜湖
作者：弘历
朝代：清
体裁：七言绝句

一湖春水镜光圆，入淀南流顺赴川。七十二沽含纳处，此番源委揽应全。
紫泉行宫十咏 其三 镜湖
作者：弘历
朝代：清
体裁：七言绝句

南巡过此常春日，湖面存冰未镜铺。设曰凌光亦能照，试看实究逊虚夫。
紫泉行宫十咏 其三 镜湖
作者：弘历
朝代：清
体裁：七言绝句

南巡驻此率春初，冰镜恒斯俯碧疏。今日喜看不波者，妍媸一任照如如。
紫泉行宫十咏 其三 镜湖
作者：弘历
朝代：清
体裁：七言绝句

春波漭沆势犹微，镜也还参是也非。南北运河东西淀，一湖先此递先机。
紫泉行宫十咏 其三 镜湖
作者：弘历
朝代：清
体裁：七言绝句

水镜动冰镜不动，春凌未泮静光呈。设于镜上求本体，不动饶他动者明。
紫泉行宫十咏 其三 镜湖
作者：弘历
朝代：清
体裁：七言绝句

渌水胥堪供鉴观，青铜试比有馀宽。行临江国休衡校，莺脰菱丝祇一般。
紫泉行宫十咏 其三 镜湖
作者：弘历
朝代：清
体裁：七言绝句

湖脉分流自紫泉，开奁一镜宛当前。东风咨尔莫轻作，动则照分静照全。
紫泉行宫十咏 其三 镜湖
作者：弘历
朝代：清
体裁：七言绝句

湛渌溶溶数亩涵，碧波消息递江南。开奁设使譬明镜，却忆贞观有理谈。
紫泉行宫十咏 其三 镜湖
作者：弘历
朝代：清
体裁：七言绝句

满浦冰光尚未融，为冰为水本来同。唐宗喻别开生面，三鉴意余都在中。
紫泉行宫十咏 其三 镜湖
作者：弘历
朝代：清
体裁：七言绝句

盆湖一亩堪称镜，朗照形容清绝尘。可识世无大小界，各能有鉴漫欺人。
紫泉行宫十咏 其三 镜湖
作者：弘历
朝代：清
体裁：七言绝句

紫泉引得入园中，几亩方塘镜样同。虽曰淀湖率臻治，浚疏酌剂可忘衷。
紫泉行宫十咏 其九 竹埭
作者：弘历
朝代：清
体裁：七言绝句

何必连林万个披，几竿潇洒态偏奇。大章若复调簧管，已足端知在一夔。
紫泉行宫十咏 其九 竹埭
作者：弘历
朝代：清
体裁：七言绝句

几个猗猗埭畔扶，但看节概迥然殊。云栖谩诩干霄翠，为问斯非君子乎。
紫泉行宫十咏 其九 竹埭
作者：弘历
朝代：清
体裁：七言绝句

北方原鲜入云脩，几个亦称君子流。慢议梢头绿意少，此时本是竹之秋。
紫泉行宫十咏 其九 竹埭
作者：弘历
朝代：清
体裁：七言绝句

春埭烟篁亦自佳，戛风延月傍虚斋。连林指日看江浙，君子先容此结怀。
紫泉行宫十咏 其九 竹埭
作者：弘历
朝代：清
体裁：七言绝句

春时本是竹之秋，北地风高南国柔。固识所存非所乐，猗猗且自埭前修。
紫泉行宫十咏 其九 竹埭
作者：弘历
朝代：清
体裁：七言绝句

有松斯不可无竹，几个埭边作伴脩。忽忆云栖相访处，绿丛琳路蔽天稠。
紫泉行宫十咏 其九 竹埭
作者：弘历
朝代：清
体裁：七言绝句

有竹园中自不俗，阅年春至那无哦。莫嫌几个输如箦，君子孤标岂藉多。
紫泉行宫十咏 其九 竹埭
作者：弘历
朝代：清
体裁：七言绝句

笋前时节自成丛，亦有飘然漠泊风。何必云栖较高下，爱他一例得心空。
紫泉行宫十咏 其九 竹埭
作者：弘历
朝代：清
体裁：七言绝句

谁把苍筤护阁栽，坐宜月入与风开。何须艳举江南好，一例虚心劲节材。
紫泉行宫十咏 其九 竹埭
作者：弘历
朝代：清
体裁：七言绝句

阅时竹埭偶斯过，月色风情静付他。几个亦饶淇澳意，自修可忘琢和磨。
紫泉行宫十咏 其九 竹埭
作者：弘历
朝代：清
体裁：七言绝句

风处铿然月处虚，几竿窗外足扶疏。春来紫戢犹包土，已觉干云势有馀。
紫泉行宫十咏 其二 屏山
作者：弘历
朝代：清
体裁：七言绝句

叠石为屏隔别区，玲珑诘屈趣清殊。取材原自西山近，莫漫称来自太湖。
紫泉行宫十咏 其二 屏山
作者：弘历
朝代：清
体裁：七言绝句

图水宽因致山耸，三峰当户画屏风。讶看中吐英英气，能尔为应王氏蒙。
紫泉行宫十咏 其二 屏山
作者：弘历
朝代：清
体裁：七言绝句

堆石当门代屏扇，一拳意亦具雄峤。襄阳设使蓦逢此，难作柴桑不折腰。
紫泉行宫十咏 其二 屏山
作者：弘历
朝代：清
体裁：七言绝句

当门叠石耸屏山，以曲为遥蹀步间。却悟清防特合景，于贤于谏那应闲。
紫泉行宫十咏 其二 屏山
作者：弘历
朝代：清
体裁：七言绝句

数峰意亦足潇湘，画法奚论米与黄。最喜当门无俗韵，爱他本色是清防。
紫泉行宫十咏 其二 屏山
作者：弘历
朝代：清
体裁：七言绝句

每到屏山意各殊，曰邪曰正弗同涂。万几一日存方寸，照已照人慎此乎。
紫泉行宫十咏 其二 屏山
作者：弘历
朝代：清
体裁：七言绝句

湖石迎门有路通，既环纡复致玲珑。展开屏认谁家画，淡古知为倪懒翁。
紫泉行宫十咏 其二 屏山
作者：弘历
朝代：清
体裁：七言绝句

西山石近取携便，谁肯太湖远贯船。亦自玲珑当户立，见中不见两兼全。
紫泉行宫十咏 其二 屏山
作者：弘历
朝代：清
体裁：七言绝句

迎门小障俨如屏，无画丹青有画形。可惜烟云意不尽，祗供一夕偶居停。
紫泉行宫十咏 其二 屏山
作者：弘历
朝代：清
体裁：七言绝句

门内假山玉垒似，高低取势若图成。因思屏者蔽之义，深惧蔽乎民隐情。
紫泉行宫十咏 其二 屏山
作者：弘历
朝代：清
体裁：七言绝句

门内应须屏以遮，嵚嵜堆石径教斜。试看面面皆活画，底论元时四大家。
紫泉行宫十咏 其五 棕亭
作者：弘历
朝代：清
体裁：七言绝句

一宵停宿登前路，点缀每嫌劳有司。设谓棕亭不多费，岂如并此亦无之。
紫泉行宫十咏 其五 棕亭
作者：弘历
朝代：清
体裁：七言绝句

一笠棕亭四柱支，偶然行饭陟嵚嵜。虽云略寓茅茨意，但恐尔时不若斯。
紫泉行宫十咏 其五 棕亭
作者：弘历
朝代：清
体裁：七言绝句

剪缚棕毛覆上层，径穿诘曲倚崚嶒。静观设问谁堪比，一笠居然云水僧。
紫泉行宫十咏 其五 棕亭
作者：弘历
朝代：清
体裁：七言绝句

四柱孤亭临石坡，棕毛密葺㲞婆娑。虽然从俭还新样，比似茅茨祇觉过。
紫泉行宫十咏 其五 棕亭
作者：弘历
朝代：清
体裁：七言绝句

棕亭何异剪茅茨，阜上惟消四柱支。黄屋非尧心古语，一时絜矩祗惭之。
紫泉行宫十咏 其五 棕亭
作者：弘历
朝代：清
体裁：七言绝句

棕亭雅合隐沦居，缀景因之此构诸。步入自嫌衣履异，欲询构者意何如。
紫泉行宫十咏 其五 棕亭
作者：弘历
朝代：清
体裁：七言绝句

烟景欣堪望近郊，缚棕为笠代诛茅。诗人如拟杜工部，那免无端太白嘲。
紫泉行宫十咏 其五 棕亭
作者：弘历
朝代：清
体裁：七言绝句

瓦重棕轻人所知，结棕代瓦实相宜。团团笠子合谁戴，杜老当年入李诗。
紫泉行宫十咏 其五 棕亭
作者：弘历
朝代：清
体裁：七言绝句

笠子原供人戴之，缚棕何致肖真为。笑他似解李白句，饭颗山逢杜甫时。
紫泉行宫十咏 其五 棕亭
作者：弘历
朝代：清
体裁：七言绝句

结棕为笠盖山亭，少步延其诘曲形。虽曰斯诚不多费，于心亦觉未能宁。
紫泉行宫十咏 其五 棕亭
作者：弘历
朝代：清
体裁：七言绝句

虽曰假山亦有巅，小亭构筑揽收全。斯民三代观犹近，遐想茅茨祗憪然。
紫泉行宫十咏 其八 石径
作者：弘历
朝代：清
体裁：七言绝句

不同蒋宅拟之三，砧�中间屧步堪。我是小山招隐者，漫訾捷径此终南。
紫泉行宫十咏 其八 石径
作者：弘历
朝代：清
体裁：七言绝句

为径多称曲胜直，是惟延趣雅宜诗。平心设以论义路，取舍其间合要知。
紫泉行宫十咏 其八 石径
作者：弘历
朝代：清
体裁：七言绝句

十亩閒园五亩宅，径惟曲折尔能长。因之悟得行文法，不在纵横在抑扬。
紫泉行宫十咏 其八 石径
作者：弘历
朝代：清
体裁：七言绝句

卧者颓然竖者宁，由之可以达棕亭。当前更有洼池水，照影还看无定形。
紫泉行宫十咏 其八 石径
作者：弘历
朝代：清
体裁：七言绝句

山纵非真原是石，无妨硌砟倚孱颜。设于诗品徵其类，应在郊寒岛瘦间。
紫泉行宫十咏 其八 石径
作者：弘历
朝代：清
体裁：七言绝句

径如蓦直率无趣，石以抱环乃有情。然此世间常态耳，不由径者义尤精。
紫泉行宫十咏 其八 石径
作者：弘历
朝代：清
体裁：七言绝句

石径能教近远移，居然咫尺异高卑。由来平易亦自好，却是人情好作奇。
紫泉行宫十咏 其八 石径
作者：弘历
朝代：清
体裁：七言绝句

石径高低复诘曲，履非平道步嫌生。偶因缀景会至理，曲则险而公则平。
紫泉行宫十咏 其八 石径
作者：弘历
朝代：清
体裁：七言绝句

碨□白石玉为堆，曲径重寻春日来。踱步向深忽失笑，不由还觉愧澹台。
紫泉行宫十咏 其八 石径
作者：弘历
朝代：清
体裁：七言绝句

西山石不让湖石，护径玲珑高复低。八十老人弗携杖，罢言济胜祇留题。
紫泉行宫十咏 其八 石径
作者：弘历
朝代：清
体裁：七言绝句

高低垒处皆成趣，曲折盘中总入奇。散步莫嫌斯径险，世情险或过于斯。
紫泉行宫十咏 其六 虹桥
作者：弘历
朝代：清
体裁：七言绝句

呼桥从实呼虹幻，幻实由来底是真。岁岁山庄步虹惯，饶他麋鹿近亲人。
紫泉行宫十咏 其六 虹桥
作者：弘历
朝代：清
体裁：七言绝句

垂虹本以喻高曲，十亩湖中底架其。但向波心试俯看，时过雨影亦然疑。
紫泉行宫十咏 其六 虹桥
作者：弘历
朝代：清
体裁：七言绝句

宛转桥栏俯渚汀，垂如螮蝀饮波形。武夷君若期相会，蹑此知当到幔亭。
紫泉行宫十咏 其六 虹桥
作者：弘历
朝代：清
体裁：七言绝句

宛转湖中接两堤，讶如螮蝀落朝隮。然疑其雨湿衣履，却是波烟黯欲迷。
紫泉行宫十咏 其六 虹桥
作者：弘历
朝代：清
体裁：七言绝句

曲折扶栏接远津，岂虹为主岂桥宾。世间名象率如此，幻尔何曾信有真。
紫泉行宫十咏 其六 虹桥
作者：弘历
朝代：清
体裁：七言绝句

曲折湖中路可通，嫌他缀景太求工。过兹题句逾百首，兴致其间迥不同。
紫泉行宫十咏 其六 虹桥
作者：弘历
朝代：清
体裁：七言绝句

杜文复道曰行空，王什飞桥意亦同。大抵词人工体物，似兹拟议亦何穷。
紫泉行宫十咏 其六 虹桥
作者：弘历
朝代：清
体裁：七言绝句

横桥有曲致偏长，蜿蜒飞虹写镜光。朗照中还饶蕴藉，步来可以悟文章。
紫泉行宫十咏 其六 虹桥
作者：弘历
朝代：清
体裁：七言绝句

江南石洞接通津，喻以垂虹幻里真。溪上步杠平且曲，幻中幻也谩名循。
紫泉行宫十咏 其六 虹桥
作者：弘历
朝代：清
体裁：七言绝句

负冰鱼陟底应空，不可履冰桥履虹。取象安名胥幻尔，何须幻里辨雌雄。
紫泉行宫十咏 其六 虹桥
作者：弘历
朝代：清
体裁：七言绝句

长桥饮练学南国，颠米诗情忆宛然。几度吴江访古迹，不知其处祇名传。
紫泉行宫十咏 其十 箭厅
作者：弘历
朝代：清
体裁：七言绝句

三架閒厅敞答阳，向年每此角弓张。七旬有八艰为射，然此心终不可忘。
紫泉行宫十咏 其十 箭厅
作者：弘历
朝代：清
体裁：七言绝句

庚寅题句忆斯曾，步射艰能马射能。八帙即今称耄矣，罢其矍铄愧重增。
紫泉行宫十咏 其十 箭厅
作者：弘历
朝代：清
体裁：七言绝句

弧矢废将三十岁，箭厅即景小盘桓。携来皇子观其射，新旧拈吟命毕看。
紫泉行宫十咏 其十 箭厅
作者：弘历
朝代：清
体裁：七言绝句

箭厅仍是倚溪涯，卫士归庐免候排。臂病迩来稍废此，信予惭处岂予佳。
紫泉行宫十咏 其十 箭厅
作者：弘历
朝代：清
体裁：七言绝句

箭厅依旧碧溪滨，廿五年疏弧矢亲。语似昔年连中况，自疑信半况他人。
紫泉行宫十咏 其十 箭厅
作者：弘历
朝代：清
体裁：七言绝句

箭厅搆筑历年多，角羽依然架上罗。较以十全仍过四，获麟之喻或应那。
紫泉行宫十咏 其十 箭厅
作者：弘历
朝代：清
体裁：七言绝句

蓬矢桑弧识举男，发十中九我曾谙。今年未扈诸皇子，课射弗为祇自惭。
紫泉行宫十咏 其十 箭厅
作者：弘历
朝代：清
体裁：七言绝句

虚明向远势开前，弓亦仍张鹄亦悬。臂病置兹惜已久，见之心喜故依然。
紫泉行宫十咏 其十 箭厅
作者：弘历
朝代：清
体裁：七言绝句

马射依然步射废，已看虚掷廿年春。箭厅犹自瞻檐额，忆古微惭拊髀人。
紫泉行宫十咏 其十 箭厅
作者：弘历
朝代：清
体裁：七言绝句

驻辇曾宣侍卫行，殿廷教射学文皇。迩年率已疏斯事，一对树侯愧不遑。
紫泉行宫十咏 其十 箭厅
作者：弘历
朝代：清
体裁：七言绝句

驻辇还教集羽林，学文皇习射亲临。寻常点缀浑馀事，嘉此知予奋武心。
紫泉行宫十咏 其四 舫室
作者：弘历
朝代：清
体裁：七言绝句

书室由来肖舫为，是真是幻试思之。古如舫室相易唤，今日幻真更属谁。
紫泉行宫十咏 其四 舫室
作者：弘历
朝代：清
体裁：七言绝句

几间书室沼之滨，春水初生漾碧沦。却与济宁递消息，回途真个泛轻䑳。
紫泉行宫十咏 其四 舫室
作者：弘历
朝代：清
体裁：七言绝句

湖上轩窗宛若浮，江南雅式畅清游。随来老翰工吟句，即景应思不系舟。
紫泉行宫十咏 其四 舫室
作者：弘历
朝代：清
体裁：七言绝句

湖以镜称室号舫，都非其本假云然。安能一切去名象，无可去中减亦贤。
紫泉行宫十咏 其四 舫室
作者：弘历
朝代：清
体裁：七言绝句

湖边筑室俯清浮，不钓凭窗鱼数游。何必议斯为创造，可知大地一虚舟。
紫泉行宫十咏 其四 舫室
作者：弘历
朝代：清
体裁：七言绝句

舫作室乎室舫然，假真纷矣论诗篇。不如忘念复忘语，小坐江乡返棹船。
紫泉行宫十咏 其四 舫室
作者：弘历
朝代：清
体裁：七言绝句

舫多为室室称舫，谁主谁宾解定名。岂若两般一齐置，倚窗静俯满湖清。
紫泉行宫十咏 其四 舫室
作者：弘历
朝代：清
体裁：七言绝句

舫室閤闾临镜湖，推篷烟水趣真殊。个中摘句吾原惯，消息先传安福舻。
紫泉行宫十咏 其四 舫室
作者：弘历
朝代：清
体裁：七言绝句

舫庐傍岸却艰行，一例篷窗映沼清。安福遥知待淮浦，不妨小试此先声。
紫泉行宫十咏 其四 舫室
作者：弘历
朝代：清
体裁：七言绝句

舫称为室室称舫，名实主宾曷有常。飞兴一时千里外，不殊展卷玩江乡。
紫泉行宫十咏 其四 舫室
作者：弘历
朝代：清
体裁：七言绝句

飞凫不系镜湖涯，似效昆明石舫为。好恶毫釐可弗慎，未斯安处早惭斯。
紫泉行宫即事
作者：弘历
朝代：清
体裁：七言律诗

涿鹿南行指紫泉，由旬近到午时前。迎銮老幼情殷若，驻跸庭轩意洒然。黄褪柳稊绿赢重，红开桃蕾白增妍。历年十景必题句，拟罢重吟以十全。
紫泉行宫叠壬午上元前夕韵
作者：弘历
朝代：清
体裁：七言律诗

冰涷春迟那涷泉，行宫原构涷溪前。到来人日仍逢倍，对去新蟾微欠边。翠火落时篆每叠，红灯舞处阵偏圆。光含元玉如呈镜，有照中无丑与妍。
紫泉行宫杂咏 其一 敞轩
作者：弘历
朝代：清
体裁：五言绝句

春和近全揽，野绿远偏延。宋祖开门意，洞明我与然。
紫泉行宫杂咏 其七 鱼罾
作者：弘历
朝代：清
体裁：五言绝句

石梁系鱼罾，举之无一呈。莫拟空行笑，此间水至清。
紫泉行宫杂咏 其三 镜湖
作者：弘历
朝代：清
体裁：五言绝句

其源来紫泉，输注成半亩。载舟彼已然，濯缨吾何有。
紫泉行宫杂咏 其九 竹埭
作者：弘历
朝代：清
体裁：五言绝句

傍轩种嫩篁，姌姌四五个。何必羡渭川，亦有清风簸。
紫泉行宫杂咏 其二 屏山
作者：弘历
朝代：清
体裁：五言绝句

叠石为假山，威纡曲屏展。一览戒无遗，如旒之蔽冕。
紫泉行宫杂咏 其五 棕亭
作者：弘历
朝代：清
体裁：五言绝句

一笠栖㠎嶪，望之疑阆风。来往是何侣，琴高及韩终。
紫泉行宫杂咏 其八 石径
作者：弘历
朝代：清
体裁：五言绝句

结搆肖天然，崎岖复岨峿。一宿之栖迟，移竖可借许。
紫泉行宫杂咏 其六 虹桥
作者：弘历
朝代：清
体裁：五言绝句

宛转界平湖，一亭乃宛在。镜清本爱凭，沚芳复可采。
紫泉行宫杂咏 其十 箭厅
作者：弘历
朝代：清
体裁：五言绝句

三楹向平远，用备试弧矢。习武重巡方，是诚我所喜。
紫泉行宫杂咏 其四 舫室
作者：弘历
朝代：清
体裁：五言绝句

临湖筑舫室，不系常涵虚。米家书画式，津逮今纷如。
紫泉行宫用壁间所书戊申降旨免宣化府民欠银粮志事诗韵
作者：弘历
朝代：清
体裁：古风

昨岁蒙天贶，畿辅普上稔。春雨迟郊甸，预忧逮坎壈。新城驻行馆，壁题偶顾审。恩蠲宣化税，戊申被灾甚。今岁彼春佳，此却虞憯懔。触目彼此同，民艰念恒恁。总我失调幕，惟惕惟惭饮。
紫泉行宫联
作者：弘历
朝代：清
体裁：联

涧筑松涛相问答；峰容波态总氤氲。
紫泉行宫赐随营诸臣及地方官食诗以志事
作者：弘历
朝代：清
体裁：五言律诗

此顿邮签近，门前赐食便。畺臣胥扈跸，今日许陪筵。和气联中外，春风在管弦。无须灯火设，不是上元前。
紫泉行宫赐随营诸臣及直隶各官食
作者：弘历
朝代：清
体裁：七言律诗

吉行五十里非遥，元夕逾三尚节朝。有暇宫门临赐食，两行茵席荅熙韶。岁收即是君臣福，民乐多缘风雨调。虔巩居谦戒欹器，钦哉自最勖群僚。
紫泉行宫赐随营诸臣及直�各官食即席成什
作者：弘历
朝代：清
体裁：七言律诗

程非远乃到斯早，赐食同招大小臣。亦有笙歌呈百乐，却无酒醴事三巡。晚来灯火观先节，都以欢娱答始春。回部番官胥令预，耀光曶爽泽应均。
紫玉韘
作者：弘历
朝代：清
体裁：七言律诗

瑞玼轮圆恰中规，虚中聊命嗅人为。闿弦资力那愁劲，抨矢当机未可迟。纪异空传张匡邺，取端宁藉庾公斯。紫云在手悬银月，雅似南山晕彩时。
紫碧山房
作者：弘历
朝代：清
体裁：七言律诗

因迥为高本不艰，远奇近概献谁悭。康功北郭桑麻里，爽气西山襟袖间。诗意乘空每有会，画家缩地此为闲。是真佳处宜常坐，坐便思回奈少閒。
紫碧山房题句
作者：弘历
朝代：清
体裁：七言律诗

山房卜筑已多年，云构恒瞻圣藻悬。卓尔仰怀仁者乐，佳哉常契画中禅。赵家粉本饶仙趣，陶氏清辞无俗缘。最爱夕阳西下际，鹤林高致会当前。
紫翠房
作者：弘历
朝代：清
体裁：七言绝句

假山百岁似真山，枫石松云幻几般。捲幔岩房烘旭景，伯驹绘事见窗间。
紫翠房
作者：弘历
朝代：清
体裁：七言绝句

湖石依稀艮岳来，尔时松柏抱为胎。氤氲琼岛朝霞晃，画入山房紫翠堆。
紫翠房
作者：弘历
朝代：清
体裁：古风

漪澜堂畔室，假山围茜峭。偨池互罗落，嶙峋入窅窱。紫翠幻万状，朗朗延曦照。生色画屏张，谁能观徼妙。
紫翠房
作者：弘历
朝代：清
体裁：七言绝句

绨几冰疏翰墨香，等閒休坐足徜徉。紫围翠逻虽辽待，其意恒如具一房。
紫薇
作者：弘历
朝代：清
体裁：七言绝句

蜡跗绒萼色偏丽，燕舞鸿惊态更娇。却笑唐家省与令，抑相誉也抑相调。
紫藤
作者：弘历
朝代：清
体裁：七言绝句

紫藤花发浅复深，满院清和一树阴。尽饶袅袅嫏嬛态，安识堂堂松柏心。
紫阳书院题句沈德潜主紫阳书院为乞额因颜之曰白鹿遗规并成是什
作者：弘历
朝代：清
体裁：古风

棫朴重育贤，菁莪廑即俊。矧兹文雅都，造士方应慎。书院号紫阳，义盖由慕蔺。德潜纵悬车，乡教犹能振。乞我四字额，更无他语训。白鹿有芳规，气贵消鄙吝。学非养贫地，贫乃士之分。学复不重华，华乃实之衅。功或亏一篑，山弗成九仞。诗虽夙所眈，不足示后进。努力崇实修，佐我休明运。
紫阳洞
作者：弘历
朝代：清
体裁：七言绝句

紫阳书院紫阳洞，一地居然得两名。为道为儒趋各异，山何曾与辩分明。
紫阳洞题句
作者：弘历
朝代：清
体裁：七言绝句

瑞石洞或称紫阳，申其义谓注蒙庄。又云祠以真人立，主敬端知朱义长。
繁英
作者：弘历
朝代：清
体裁：五言律诗

繁英得雨滋，姌袅更纷披。锦绣侵阶齿，罍瓶置井眉。春园全不让，秋意已先知。徼露含风态，黄筌画里枝。
繁露台
作者：弘历
朝代：清
体裁：七言绝句

故里千秋疑信猜，城楼耸处久称台。都传繁露春秋演，谁识竹林与玉杯。
繁露台德州城内相传董子著春秋繁露处后人因筑
作者：弘历
朝代：清
体裁：七言绝句

天人三策对贤良，已见春秋大义彰。那更高台演繁露，转思董子失之详。
繁露台德州城南门楼曰广川楼亦曰繁露台即汉董仲舒故里东巡经此诗以咏之
作者：弘历
朝代：清
体裁：七言绝句

百廿三篇著异闻，城南因是有台云。天人三策真平正，繁露虽佳属费文。
纡道
作者：弘历
朝代：清
体裁：五言律诗

纡道将三里，河干易搆桥。地高避泥泞，潦远茂田苗。聊为农功慰，那知野路遥。崖边痕及丈，回忆懑难消。
红叶
作者：弘历
朝代：清
体裁：七言律诗

万幅屏开积翠岚，霜林点缀正红酣。喻言未觉朱输紫，比色何妨青出蓝。讶许陶镕称杜牧，那曾名状纪嵇含。传神除是关仝笔，极目浑忘驻六骖。
红叶
作者：弘历
朝代：清
体裁：古风

万树菁葱蔚绿云，其中红叶见一两。九夏何来九秋景，塞山变幻非意想。人固有之物岂无，所以速成戒阙党。
红叶
作者：弘历
朝代：清
体裁：七言绝句

万绿丛中红一枝，塞山无藉染霜为。两年一瞬讶新见，石火流阴又若斯。
红叶
作者：弘历
朝代：清
体裁：七言绝句

千峰重翠尚杈枒，几点新红入望赊。不是春山二三月，却疑林际始开花。
红叶
作者：弘历
朝代：清
体裁：七言绝句

文赋底须重读欧，碧琼翻处火珠流。乍看红叶赢绿叶，已识仲秋催孟秋。
红叶
作者：弘历
朝代：清
体裁：七言律诗

烂漫疏林九月时，浅红深紫著枝枝。秾含秋色关仝画，艳夺春光杜牧诗。通野望来张幕合，沿堤观去刺舟迟。可知留殿园林景，珍重韶华是女夷。
红叶
作者：弘历
朝代：清
体裁：七言绝句

疏星几点晓林中，信宿千岩一半红。造物神工迅如此，笑他著笔费关仝。
红叶
作者：弘历
朝代：清
体裁：七言绝句

碛沙迩日惟黄草，峰石今朝有锦林。借问丹青是谁染，动人尔许识秋心。
红叶
作者：弘历
朝代：清
体裁：七言绝句

红叶奚曾定待霜，数枝早自爓晴阳。塞山殊胜于何见，火迫秋光是所长。
红叶
作者：弘历
朝代：清
体裁：七言绝句

谁云秋暖今年甚，几点丹枫那让时。㵳泬镜中观电火，世间何事不如斯。
红叶
作者：弘历
朝代：清

迭嶂青云放晓晴，乍看红叶一枝横。徘徊体物难成句，几点玫瑰衬绿琼。
红叶·其一
作者：弘历
朝代：清
体裁：七言绝句

叠嶂青云放晓晴，乍看红叶一枝横。徘徊体物难成句，几点玫瑰衬绿琼。
红叶·其一
作者：弘历
朝代：清
体裁：七言绝句

秋令今年颇觉炎，绿云犹护远峰尖。金官昨夜研朱笔，玫紫猩红几点添。
红叶·其一
作者：弘历
朝代：清
体裁：七言绝句

绿云犹自蔚巃嵷，何事宛看一点红。代谢四时弗假借，引人秋思不言中。
红叶·其一
作者：弘历
朝代：清
体裁：七言绝句

识时真个是丹枫，灼灼初翻八月风。雅助山庄秋半景，一枝相映晚荷红。
红叶·其二
作者：弘历
朝代：清
体裁：七言绝句

万绿琼中玫瑰相，绝胜秋卉艳裳裳。塞山月令原来别，红叶何曾定待霜。
红叶·其二
作者：弘历
朝代：清
体裁：七言绝句

何必过云锦绣攒，却欣少见耐吟安。北寒知早连林紫，逸兴遄飞向木兰。
红叶·其二
作者：弘历
朝代：清
体裁：七言绝句

新红刚染众青中，便觉林光致不同。日日看来忽有此，为能尔者是谁工。
红叶·其二
作者：弘历
朝代：清
体裁：七言绝句

锦林最是数山庄，几叶先容报信忙。说与文人得知否，染秋原自不须霜。
红叶三首·其一
作者：弘历
朝代：清
体裁：七言绝句

连林生翠色犹浓，几点新红蓦地逢。打叠懋勤笔砚匣，秋容衮衮到诸峰。
红叶三首·其三
作者：弘历
朝代：清
体裁：七言绝句

星星才见渲枝梢，爓爓行看变碧峤。自是金秋称素节，应教绘事出群超。
红叶三首·其二
作者：弘历
朝代：清
体裁：七言绝句

火盼岩霜不碍风，叶红端的胜花红。春园欲笑桃还杏，秋巘请看桕与枫。
红叶二首·其一
作者：弘历
朝代：清
体裁：七言绝句

秋迟叠巘尚浓青，一夜西风枕上听。顿觉殊观清晓望，碧琳天际点疏星。
红叶二首·其一
作者：弘历
朝代：清
体裁：七言绝句

青女行霜染塞林，一般赩奕点萧森。世间红紫安容拟，目与为幽意与深。
红叶二首·其二
作者：弘历
朝代：清
体裁：七言绝句

陆陆离离青间红，何曾渲染待霜融。一般岩麓凝眸处，昨日今朝致不同。
红叶二首·其二
作者：弘历
朝代：清
体裁：七言绝句

鸣鞭犹忆绿云才，生面连林万锦开。借问关穜誇绝艺，那能点笔一时该。
红杏园
作者：弘历
朝代：清
体裁：五言律诗

别馆回巡跸，閒斋书史陶。偶然半刻逸，无乃众人劳。紫燕营花栋，赪鱼簇锦涛。新题成旧什，邈尔忆含毫。
红杏园
作者：弘历
朝代：清
体裁：五言律诗

帘树罢红雨，庭莎深绿云。去来原未异，春夏若为分。榭较毡庐爽，池饶冰沼文。田田出莲叶，龟戏诵清芬。
红杏园
作者：弘历
朝代：清
体裁：古风

渤海经古邑，芳园驻翠辇。徘徊寻故迹，云昔日华馆。三雍曾著称，五经亦赖显。崇构早倾颓，土阶新拓展。池台取略具，琴书供静遣。物力毋亟劳，容膝斯已善。
红杏园
作者：弘历
朝代：清
体裁：古风

缁帷昨灿发，日华今吐英。南北暄寒殊，迟数百里程。各以验气候，均因贲文明。尼山信莫由，河间良足旌。一例芳春葩，较于他卉荣。驻节适在兹，睪然兴遥情。
红杏园七叠前韵
作者：弘历
朝代：清
体裁：古风

吉行本不遥，午前便驻辇。门开旧熟路，室匪新筑馆。然而已觉奢，卑宫训垂显。相传梁王居，旧迹非拓展。木架弆芸编，翻书馀暇遣。汲古以为藩，是亦足嘉善。
红杏园三叠前韵
作者：弘历
朝代：清
体裁：古风

今杏仍昔园，三度曾驻辇。乘阳行时令，爰复停云馆。抚景验贞元，晰理穷幽显。更无军务殷，喜有经书展。回思此问夜，始筹王旅遣。扫逆兼靖回，天恩锡尽善。
红杏园五叠首韵
作者：弘历
朝代：清
体裁：古风

十六载重经，不殊前税辇。平远见树笼，知为红杏馆。红杏红犹未，物固因时显。东风鼓昭苏，蓓蕾仍迟展。即境怀其人，考古几閒遣。厥后更称谁，东平云乐善。
红杏园六叠前韵
作者：弘历
朝代：清
体裁：古风

平楚有行宫，初春停御辇。考古疑信半，可果梁王馆。善善欲其长，人固因境显。木架罗诗书，玩味芸编展。设非此津梁，藉何资消遣。津梁在献王，汲古以为善。
红杏园再叠前韵
作者：弘历
朝代：清
体裁：古风

练日巡江国，乘春发凤辇。昨岁告武成，忆曾于斯馆。岂知驰捷旌，诡计事后显。三军赖司命，一筹何莫展。选将更整旅，问罪王师遣。伫待奏肤功，戡乱靖鄯善。